text:
ISSN 2229-547X VIDEHA
'विदेह' ८६ म अंक १५ जुलाइ २०११ (वर्ष ४ मास ४३ अंक ८६)
ऐ अंकमे अछि:-
३.६.नवीन कुमार आशा
३.७.गजेन्द्र ठाकुर- गजल
१. मोहनदास (दीर्घकथा):लेखक: उदय प्रकाश (मूल हिन्दीसँ मैथिलीमे अनुवाद विनीत उत्पल)
२.छिन्नमस्ता- प्रभा खेतानक हिन्दी उपन्यासक सुशीला झा द्वारा मैथिली अनुवाद
8.VIDEHA FOR NON RESIDENTS
8.1 to 8.3 MAITHILI LITERATURE IN ENGLISH
विदेह ई-पत्रिकाक सभटा पुरान अंक ( ब्रेल, तिरहुता आ देवनागरी मे ) पी.डी.एफ. डाउनलोडक लेल नीचाँक लिंकपर उपलब्ध अछि। All the old issues of Videha e journal ( in Braille, Tirhuta and Devanagari versions ) are available for pdf download at the following link.
ब्लॉग "लेआउट" पर "एड गाडजेट" मे "फीड" सेलेक्ट कए "फीड यू.आर.एल." मे http://www.videha.co.in/index.xml टाइप केलासँ सेहो विदेह फीड प्राप्त कए सकैत छी। गूगल रीडरमे पढ़बा लेल http://reader.google.com/ पर जा कऽ Add a Subscription बटन क्लिक करू आ खाली स्थानमे http://www.videha.co.in/index.xml पेस्ट करू आ Add बटन दबाउ।
विदेह रेडियो:मैथिली कथा-कविता आदिक पहिल पोडकास्ट साइट
मैथिली देवनागरी वा मिथिलाक्षरमे नहि देखि/ लिखि पाबि रहल छी, (cannot see/write Maithili in Devanagari/ Mithilakshara follow links below or contact at ggajendra@videha.com) तँ एहि हेतु नीचाँक लिंक सभ पर जाऊ। संगहि विदेहक स्तंभ मैथिली भाषापाक/ रचना लेखनक नव-पुरान अंक पढ़ू।
http://devanaagarii.net/
http://kaulonline.com/uninagari/ (एतए बॉक्समे ऑनलाइन देवनागरी टाइप करू, बॉक्ससँ कॉपी करू आ वर्ड डॉक्युमेन्टमे पेस्ट कए वर्ड फाइलकेँ सेव करू। विशेष जानकारीक लेल ggajendra@videha.com पर सम्पर्क करू।)(Use Firefox 4.0 (from WWW.MOZILLA.COM )/ Opera/ Safari/ Internet Explorer 8.0/ Flock 2.0/ Google Chrome for best view of 'Videha' Maithili e-journal at http://www.videha.co.in/ .)
Go to the link below for download of old issues of VIDEHA Maithili e magazine in .pdf format and Maithili Audio/ Video/ Book/ paintings/ photo files. विदेहक पुरान अंक आ ऑडियो/ वीडियो/ पोथी/ चित्रकला/ फोटो सभक फाइल सभ (उच्चारण, बड़ सुख सार आ दूर्वाक्षत मंत्र सहित) डाउनलोड करबाक हेतु नीचाँक लिंक पर जाऊ।
VIDEHA ARCHIVE विदेह आर्काइव
भारतीय डाक विभाग द्वारा जारी कवि, नाटककार आ धर्मशास्त्री विद्यापतिक स्टाम्प। भारत आ नेपालक माटिमे पसरल मिथिलाक धरती प्राचीन कालहिसँ महान पुरुष ओ महिला लोकनिक कर्मभमि रहल अछि। मिथिलाक महान पुरुष ओ महिला लोकनिक चित्र 'मिथिला रत्न' मे देखू।
गौरी-शंकरक पालवंश कालक मूर्त्ति, एहिमे मिथिलाक्षरमे (१२०० वर्ष पूर्वक) अभिलेख अंकित अछि। मिथिलाक भारत आ नेपालक माटिमे पसरल एहि तरहक अन्यान्य प्राचीन आ नव स्थापत्य, चित्र, अभिलेख आ मूर्त्तिकलाक़ हेतु देखू 'मिथिलाक खोज'
मिथिला, मैथिल आ मैथिलीसँ सम्बन्धित सूचना, सम्पर्क, अन्वेषण संगहि विदेहक सर्च-इंजन आ न्यूज सर्विस आ मिथिला, मैथिल आ मैथिलीसँ सम्बन्धित वेबसाइट सभक समग्र संकलनक लेल देखू "विदेह सूचना संपर्क अन्वेषण"
विदेह जालवृत्तक डिसकसन फोरमपर जाऊ।
"मैथिल आर मिथिला" (मैथिलीक सभसँ लोकप्रिय जालवृत्त) पर जाऊ।
१. संपादकीय
२. १.
३. मैथिली कथा संग्रह सभमे १.रमेश नारायणक “पाथरक नाव” २. विनोद बिहारी वर्माक “बलानक बोनिहार ओ पल्लवी (तथा अन्य कथा)” ई दुनू कथा संग्रह अपन किछु खास विशिष्टताक कारण विशेष स्थान रखैत अछि।
४. रमेश नारायणक “पाथरक नाव” १९७२ ई. मे उपासना प्रकाशन, ९०, श्रीकृष्णानगर, पटना-१ सँ छपल। विनोद बिहारी वर्माक “बलानक बोनिहार ओ पल्लवी (तथा अन्य कथा)” १९९४ ए. मे मैथिली प्रतिभा. एल.एफ. १/३, युनिट-३, कोहाउसिङ्ग कालोनी, भुवनेश्वर-७५१००१ सँ छपल।
५. रमेश नारायणक “पाथरक नाव”
६.
७. रमेश नारायण अपन कथा-संग्रहक समर्पण करै छथि ---अथाहो पानिमे ऐना जकाँ झलकैत/ अपना गामक ओहि थाल-कादोकेँ,/ जाहिमे हमरे लेल/ एक गोट रक्तकमल/ जनमि कए फुलेबाक हमर आस/ अटकल अछि.... आ अपना दिससँ कहै छथि- इएह, जे/ एहि संग्रहक कतेको कथा आकाशवाणीक पटना केन्द्रसँ प्रसारित अछि,/ तैं आकाशवाणीक सौजन्यों सँ।
८.
९. ऐ कथा संग्रहमे ई सभ कथा संकलित अछि:- १.ठेहियायल मोन घुमाओन बाट, २.काजरक रेख, ३.आँजुर भरि नोर, ३.काँच निन्न टुटैत स्वप्न, ४.सइँतल सेज निहुँछल निन्न, ५.तेजि गेल बिदेस..., ६.काँट कुसक छाहरि, ७.एक पोस्टकार्ड: सरोजिनी आ’ हम ८.चीरल पन्ना जोड़ल पाँती।
१०. विनोद बिहारी वर्माक “बलानक बोनिहार ओ पल्लवी (तथा अन्य कथा)”
११. विनोद बिहारी वर्मा अपन कथा-संग्रहक समर्पण करै छथि:- बहु विद्या विद् / पूज्य लाल भाइ,/ डा. ब्रज किशोर वर्मा “मणिपद्म” क/ पुण्य स्मृतिमे/ श्रद्धापूर्वक समर्पित- विनोद। ऐ संग्रहमे १४ टा कथा अछि जइमे सँ ३ टा कथा मिथिला मिहिर मे छपल छल आ ११ टा कथा वैदेही मे। ऐ कथा संग्रहमे ई सभ कथा संकलित अछि:- १. बलानक बोनिहार ओ पल्लवी, २. कुन्ती, कर्ण ओ परशुराम, ३.सुलोचनाक चटिसार, ४. साहेब, ५. ब्रह्मा-बिसुन-राति, ६.हम पान खेलहुँ, ७.फूलक कथा, ८.अन्तर्मुखी बसुन्धरा, ९. काशक फूल, १०. माछक पिकनिक, ११.जीवन-नाओ, १२.कापुरुष, १३.गोनौर-बाबू, १४.आकाश-फूल
१२. २
१३. दिनांक ९ जुलाइ २०११ केँ सायं ४.४५ बजेसँ राति ७.४५ बजे धरि विदेह द्वारा आयोजित पहिल "समानांतर साहित्य अकादेमी" मैथिली कवि सम्मेलन २०११- निर्मली (जिला सुपौल) सम्पन्न भेल। साहित्य अकादेमी द्वारा आयोजित कोलकाता मैथिली कवि सम्मेलन मे २१म शाताब्दीक पहिल दशकक सर्वश्रेष्ठ मैथिली कविता संग्रह "अम्बरा"क लेखक राजदेव मंडल आन श्रष्ठ कविकें नै बजाओल गेल आ ने कोनो सूचना देल गेल। साहित्य अकादेमीक प्रवेश निषेधक ऐ कृत्यक सुधार लेल विदेह द्वारा पहिल "समानांतर साहित्य अकादेमी" मैथिली कवि सम्मेलन २०११" दिनांक ०९ जुलाइ २०११ केँ निर्मली (जिला सुपौल) मे असर्फी दास साहू समाज महिला इन्टर महाविद्यालय परिसर (निर्मली- जिला सुपौल वार्ड नम्बर ७) आयोजित कएल गेलन । ऐ मे ककरो प्रवेष निषेध नै छल। समारोहक उद्घाटन हरिनारायण कामत आ श्री रामजी मण्डल द्वारा दीप प्रज्वलित कऽ कएल गेल। समारोहक अन्तमे श्री राजदेव मण्डलक २०१० ई. मे प्रकाशित कविता संग्रह “अम्बरा”, जे २१म शाताब्दीक पहिल दशकक सर्वश्रेष्ठ मैथिली कविता संग्रह मानल जा रहल अछि, क लोकार्पण सम्मिलित रूपेँ ६ गोटे (डॉ. बचेश्वर झा, श्री जगदीश प्रसाद मण्डल, श्री रामजी प्रसाद मण्डल, श्री रौशन कुमार गुप्ता, श्री हरिनारायण कामत, श्री नन्द विलास राय) द्वारा सम्पन्न भेल। ऐ काव्य संध्यामे कविता पाठ केलन्हि- १.श्री राधाकान्त मण्डल (स्वागत गीत), २. उमेश पासवान (गेलहे घर छी, हाल, कबाड़ी), ३. श्री रामकृष्ण मण्डल छोटू (माइ), ४. श्री रामदेव प्रसाद मण्डल “झाड़ूदार” (५ टा गीत), ५. श्री नन्द विलास राय (इन्दिरा आवास), ६.श्री कपिलेश्वर साहु (कोसी), ७.श्री रामविलास साहु (३ टा कविता), ८. श्री उमेश मण्डल (२ टा कविता), ९. श्री राजदेव मण्डल (३ टा कविता), १०. श्री जगदीश प्रसाद मण्डल (२ टा कविता)। सभ कविताक बाद कवितापर दुटप्पी समीक्षा सेहो भेल। कवि-सम्मेलनक अध्यक्षता श्री डॉ. बचेश्वर झा केलनि आ कार्यक्रमक संचालन श्री दुर्गानन्द मण्डल केलनि।
१४. ऐ कवि सम्मेलनक विशेषता ई रहल जे ऐ इलाकामे ऐ तरहक कार्यक्रम पहिले बेर आयोजित भेल, से श्रोता लोकनिक कहब छलन्हि। मुख्य अतिथि श्री जगदीश प्रसाद मण्डल कार्यक्रम बीचमे कहलनि जे ऐ कार्यक्रमक एतेक हलतलबीमे आयोजित करबाक कारण ई भऽ गेल जे आइ साहित्य अकादेमी द्वारा कोलकातामे मैथिली कवि गोष्ठी कराओल जा रहल अछि, जे हमरा सभक लेल लाजिमीक बात थिक जे हमरा-अहाँक गाममे होमएबला कार्यक्रम कोलकातामे होइए आ हमरा-अहाँकेँ बुझलो नै अछि। लोक ईहो कहलनि जे आइ धरि कार्यक्रमक सभक संचालन हिन्दीमे होइ छल, ई पहिल बेर भेल अछि जे कोनो कार्यक्रमक संचालन ऐ इकाकामे मैथिलीमे भेल।
१५. सूचना: विदेह द्वारा २०१२ क जनवरी-फरवरी मासमे पहिल “ विदेह मैथिली नाट्य महोत्सव २०१२” आयोजित कएल जाएत, संयोजक रहताह श्री बेचन ठाकुरजी। स्थान-समयक जानकारी बादमे देल जाएत।
१६. ३
१७. विदेह समानान्तर साहित्य अकादेमी सम्मान (मैथिली)
१८. १.विदेह समानान्तर साहित्य अकादेमी फेलो पुरस्कार २०१०-११
१९. २०१० श्री गोविन्द झा (समग्र योगदान लेल)
२०. २०११ श्री रमानन्द रेणु (समग्र योगदान लेल)
२१. २.विदेह समानान्तर साहित्य अकादेमी पुरस्कार २०११-१२
२२.
२३. २०११ मूल पुरस्कार- श्री जगदीश प्रसाद मण्डल (गामक जिनगी, कथा संग्रह)
२४. २०११ बाल साहित्य पुरस्कार- ले.क. मायानाथ झा (जकर नारी चतुर होइ, कथा संग्रह)
२५. २०११ युवा पुरस्कार- आनन्द कुमार झा (कलह, नाटक)
२६. २०१२ अनुवाद पुरस्कार- श्री रामलोचन ठाकुर- (पद्मा नदीक माझी, बांग्ला- माणिक वन्दोपाध्याय, उपन्यास बांग्लासँ मैथिली अनुवाद)
२७.
२८. नेपाल प्रज्ञा प्रतिष्ठानक सदस्यता (नेपाल देशक भाषा-साहित्य, दर्शन, संस्कृति आ सामाजिक विज्ञानक क्षेत्रमे सर्वोच्च सम्मान)
२९.
३०. नेपाल प्रज्ञा प्रतिष्ठानक सदस्यता
३१. श्री राम भरोस कापड़ि 'भ्रमर' (2010)
३२. श्री राम दयाल राकेश (1999)
३३. श्री योगेन्द्र प्रसाद यादव (1994)
३४.
३५. नेपाल प्रज्ञा प्रतिष्ठान मानद सदस्यता
३६. स्व. सुन्दर झा शास्त्री
३७.
३८. नेपाल प्रज्ञा प्रतिष्ठान आजीवन सदस्यता
३९. श्री योगेन्द्र प्रसाद यादव
४०.
४१. फूलकुमारी महतो मेमोरियल ट्रष्ट काठमाण्डू, नेपालक सम्मान
४२. फूलकुमारी महतो मैथिली साधना सम्मान २०६७ - मिथिला नाट्यकला परिषदकेँ
४३. फूलकुमारी महतो मैथिली प्रतिभा पुरस्कार २०६७ - सप्तरी राजविराजनिवासी श्रीमती मीना ठाकुरकेँ
४४. फूलकुमारी महतो मैथिली प्रतिभा पुरस्कार २०६७ -बुधनगर मोरङनिवासी दयानन्द दिग्पाल यदुवंशीकेँ
४५.
४६. साहित्य अकादेमी फेलो- भारत देशक सर्वोच्च साहित्य सम्मान (मैथिली)
४७.
४८.
४९. १९९४-नागार्जुन (स्व. श्री वैद्यनाथ मिश्र “यात्री” १९११-१९९८ ) , हिन्दी आ मैथिली कवि।
५०. २०१०- चन्द्रनाथ मिश्र अमर (१९२५- ) - मैथिली साहित्य लेल।
५१.
५२. साहित्य अकादेमी भाषा सम्मान ( क्लासिकल आ मध्यकालीन साहित्य आ गएर मान्यताप्राप्त भाषा लेल):-
५३.
५४. २०००- डॉ. जयकान्त मिश्र (क्लासिकल आ मध्यकालीन साहित्य लेल।)
५५. २००७- पं. डॉ. शशिनाथ झा (क्लासिकल आ मध्यकालीन साहित्य लेल।)
५६. पं. श्री उमारमण मिश्र
५७.
५८. साहित्य अकादेमी पुरस्कार- मैथिली
५९.
६०.
६१. १९६६- यशोधर झा (मिथिला वैभव, दर्शन)
६२. १९६८- यात्री (पत्रहीन नग्न गाछ, पद्य)
६३. १९६९- उपेन्द्रनाथ झा “व्यास” (दू पत्र, उपन्यास)
६४. १९७०- काशीकान्त मिश्र “मधुप” (राधा विरह, महाकाव्य)
६५. १९७१- सुरेन्द्र झा “सुमन” (पयस्विनी, पद्य)
६६. १९७३- ब्रजकिशोर वर्मा “मणिपद्म” (नैका बनिजारा, उपन्यास)
६७. १९७५- गिरीन्द्र मोहन मिश्र (किछु देखल किछु सुनल, संस्मरण)
६८. १९७६- वैद्यनाथ मल्लिक “विधु” (सीतायन, महाकाव्य)
६९. १९७७- राजेश्वर झा (अवहट्ठ: उद्भव ओ विकास, समालोचना)
७०. १९७८- उपेन्द्र ठाकुर “मोहन” (बाजि उठल मुरली, पद्य)
७१. १९७९- तन्त्रनाथ झा (कृष्ण चरित, महाकाव्य)
७२. १९८०- सुधांशु शेखर चौधरी (ई बतहा संसार, उपन्यास)
७३. १९८१- मार्कण्डेय प्रवासी (अगस्त्यायिनी, महाकाव्य)
७४. १९८२- लिली रे (मरीचिका, उपन्यास)
७५. १९८३- चन्द्रनाथ मिश्र “अमर” (मैथिली पत्रकारिताक इतिहास)
७६. १९८४- आरसी प्रसाद सिंह (सूर्यमुखी, पद्य)
७७. १९८५- हरिमोहन झा (जीवन यात्रा, आत्मकथा)
७८. १९८६- सुभद्र झा (नातिक पत्रक उत्तर, निबन्ध)
७९. १९८७- उमानाथ झा (अतीत, कथा)
८०. १९८८- मायानन्द मिश्र (मंत्रपुत्र, उपन्यास)
८१. १९८९- काञ्चीनाथ झा “किरण” (पराशर, महाकाव्य)
८२. १९९०- प्रभास कुमार चौधरी (प्रभासक कथा, कथा)
८३. १९९१- रामदेव झा (पसिझैत पाथर, एकांकी)
८४. १९९२- भीमनाथ झा (विविधा, निबन्ध)
८५. १९९३- गोविन्द झा (सामाक पौती, कथा)
८६. १९९४- गंगेश गुंजन (उचितवक्ता, कथा)
८७. १९९५- जयमन्त मिश्र (कविता कुसुमांजलि, पद्य)
८८. १९९६- राजमोहन झा (आइ काल्हि परसू, कथा संग्रह)
८९. १९९७- कीर्ति नारायण मिश्र (ध्वस्त होइत शान्तिस्तूप, पद्य)
९०. १९९८- जीवकान्त (तकै अछि चिड़ै, पद्य)
९१. १९९९- साकेतानन्द (गणनायक, कथा)
९२. २०००- रमानन्द रेणु (कतेक रास बात, पद्य)
९३. २००१- बबुआजी झा “अज्ञात” (प्रतिज्ञा पाण्डव, महाकाव्य)
९४. २००२- सोमदेव (सहस्रमुखी चौक पर, पद्य)
९५. २००३- नीरजा रेणु (ऋतम्भरा, कथा)
९६. २००४- चन्द्रभानु सिंह (शकुन्तला, महाकाव्य)
९७. २००५- विवेकानन्द ठाकुर (चानन घन गछिया, पद्य)
९८. २००६- विभूति आनन्द (काठ, कथा)
९९. २००७- प्रदीप बिहारी (सरोकार, कथा)
१००. २००८- मत्रेश्वर झा (कतेक डारि पर, आत्मकथा)
१०१. २००९- स्व.मनमोहन झा (गंगापुत्र, कथासंग्रह)
१०२. २०१०-श्रीमति उषाकिरण खान (भामती, उपन्यास)
१०३.
१०४. साहित्य अकादेमी मैथिली अनुवाद पुरस्कार
१०५. १९९२- शैलेन्द्र मोहन झा (शरतचन्द्र व्यक्ति आ कलाकार-सुबोधचन्द्र सेन, अंग्रेजी)
१०६. १९९३- गोविन्द झा (नेपाली साहित्यक इतिहास- कुमार प्रधान, अंग्रेजी)
१०७. १९९४- रामदेव झा (सगाइ- राजिन्दर सिंह बेदी, उर्दू)
१०८. १९९५- सुरेन्द्र झा “सुमन” (रवीन्द्र नाटकावली- रवीन्द्रनाथ टैगोर, बांग्ला)
१०९. १९९६- फजलुर रहमान हासमी (अबुलकलाम आजाद- अब्दुलकवी देसनवी, उर्दू)
११०. १९९७- नवीन चौधरी (माटि मंगल- शिवराम कारंत, कन्नड़)
१११. १९९८- चन्द्रनाथ मिश्र “अमर” (परशुरामक बीछल बेरायल कथा- राजशेखर बसु, बांग्ला)
११२. १९९९- मुरारी मधुसूदन ठाकुर (आरोग्य निकेतन- ताराशंकर बंदोपाध्याय, बांग्ला)
११३. २०००- डॉ. अमरेश पाठक, (तमस- भीष्म साहनी, हिन्दी)
११४. २००१- सुरेश्वर झा (अन्तरिक्षमे विस्फोट- जयन्त विष्णु नार्लीकर, मराठी)
११५. २००२- डॉ. प्रबोध नारायण सिंह (पतझड़क स्वर- कुर्तुल ऐन हैदर, उर्दू)
११६. २००३- उपेन्द दोषी (कथा कहिनी- मनोज दास, उड़िया)
११७. २००४- डॉ. प्रफुल्ल कुमार सिंह “मौन” (प्रेमचन्द की कहानी-प्रेमचन्द, हिन्दी)
११८. २००५- डॉ. योगानन्द झा (बिहारक लोककथा- पी.सी.राय चौधरी, अंग्रेजी)
११९. २००६- राजनन्द झा (कालबेला- समरेश मजुमदार, बांग्ला)
१२०. २००७- अनन्त बिहारी लाल दास “इन्दु” (युद्ध आ योद्धा-अगम सिंह गिरि, नेपाली)
१२१. २००८- ताराकान्त झा (संरचनावाद उत्तर-संरचनावाद एवं प्राच्य काव्यशास्त्र-गोपीचन्द नारंग, उर्दू)
१२२. २००९- भालचन्द्र झा (बीछल बेरायल मराठी एकाँकी- सम्पादक सुधा जोशी आ रत्नाकर मतकरी, मराठी)
१२३. २०१०- डॉ. नित्यानन्द लाल दास ( "इग्नाइटेड माइण्ड्स" - मैथिलीमे "प्रज्वलित प्रज्ञा"- डॉ.ए.पी.जे. कलाम, अंग्रेजी)
१२४.
१२५. साहित्य अकादेमी मैथिली बाल साहित्य पुरस्कार
१२६. २०१०-तारानन्द वियोगीकेँ पोथी "ई भेटल तँ की भेटल" लेल
१२७.
१२८. प्रबोध सम्मान
१२९. प्रबोध सम्मान 2004- श्रीमति लिली रे (1933- )
१३०. प्रबोध सम्मान 2005- श्री महेन्द्र मलंगिया (1946- )
१३१. प्रबोध सम्मान 2006- श्री गोविन्द झा (1923- )
१३२. प्रबोध सम्मान 2007- श्री मायानन्द मिश्र (1934- )
१३३. प्रबोध सम्मान 2008- श्री मोहन भारद्वाज (1943- )
१३४. प्रबोध सम्मान 2009- श्री राजमोहन झा (1934- )
१३५. प्रबोध सम्मान 2010- श्री जीवकान्त (1936- )
१३६. प्रबोध सम्मान 2011- श्री सोमदेव (1934- )
१३७.
१३८. यात्री-चेतना पुरस्कार
१३९.
१४०. २००० ई.- पं.सुरेन्द्र झा “सुमन”, दरभंगा;
१४१. २००१ ई. - श्री सोमदेव, दरभंगा;
१४२. २००२ ई.- श्री महेन्द्र मलंगिया, मलंगिया;
१४३. २००३ ई.- श्री हंसराज, दरभंगा;
१४४. २००४ ई.- डॉ. श्रीमती शेफालिका वर्मा, पटना;
१४५. २००५ ई.-श्री उदय चन्द्र झा “विनोद”, रहिका, मधुबनी;
१४६. २००६ ई.-श्री गोपालजी झा गोपेश, मेंहथ, मधुबनी;
१४७. २००७ ई.-श्री आनन्द मोहन झा, भारद्वाज, नवानी, मधुबनी;
१४८. २००८ ई.-श्री मंत्रेश्वर झा, लालगंज,मधुबनी
१४९. २००९ ई.-श्री प्रेमशंकर सिंह, जोगियारा, दरभंगा
१५०. २०१० ई.- डॉ. तारानन्द वियोगी, महिषी, सहरसा
१५१.
१५२. कीर्तिनारायण मिश्र साहित्य सम्मान
१५३. २००८ ई. - श्री हरेकृष्ण झा (कविता संग्रह “एना त नहि जे”)
१५४. २००९ ई.-श्री उदय नारायण सिंह “नचिकेता” (नाटक नो एण्ट्री: मा प्रविश)
१५५. २०१० ई.- श्री महाप्रकाश (कविता संग्रह “संग समय के”)
१५६.
१५७. भारतीय भाषा परिषद, कोलकाता
१५८. युवा पुरस्कार (२००९-१०) गौरीनाथ (अनलकांत) केँ मैथिली लेल।
१५९.
१६०. भारतीय भाषा संस्थान (सी.आइ.आइ.एल.) , मैसूर रामलोचन ठाकुर:- अनुवाद लेल भाषा-भारती सम्मान २००३-०४ (सी.आइ.आइ.एल., मैसूर) जा सकै छी, किन्तु किए जाउ- शक्ति चट्टोपाध्यायक बांग्ला कविता-संग्रहक मैथिली अनुवाद लेल प्राप्त। रमानन्द झा 'रमण':- अनुवाद लेल भाषा-भारती सम्मान २००४-०५ (सी.आइ.आइ.एल., मैसूर) छओ बिगहा आठ कट्ठा- फकीर मोहन सेनापतिक ओड़िया उपन्यासक मैथिली अनुवाद लेल प्राप्त।
१६१.
१६२. मैलोरंग, दिल्लीक ज्योतिरीश्वर रंगकर्मी सम्मान
१६३. 2010- श्रीमति प्रेमलता मिश्र 'प्रेम'
१६४.
१६५. विदेह समानान्तर साहित्य अकादेमी पुरस्कार
१६६.
१६७. १.विदेह समानान्तर साहित्य अकादेमी फेलो पुरस्कार २०१०-११
१६८. २०१० श्री गोविन्द झा (समग्र योगदान लेल)
१६९. २०११ श्री रमानन्द रेणु (समग्र योगदान लेल)
१७०.
१७१. २.विदेह समानान्तर साहित्य अकादेमी पुरस्कार २०११-१२
१७२. २०११ मूल पुरस्कार- श्री जगदीश प्रसाद मण्डल (गामक जिनगी, कथा संग्रह)
१७३. २०११ बाल साहित्य पुरस्कार- ले.क. मायानाथ झा (जकर नारी चतुर होइ, कथा संग्रह)
१७४. २०११ युवा पुरस्कार- आनन्द कुमार झा (कलह, नाटक)
१७५. २०१२ अनुवाद पुरस्कार- श्री रामलोचन ठाकुर- (पद्मा नदीक माझी, बांग्ला- माणिक वन्दोपाध्याय, उपन्यास बांग्लासँ मैथिली अनुवाद)
गजेन्द्र ठाकुरggajendra@videha.com
http://www.maithililekhaksangh.com/2010/07/blog-post_3709.html
डॉ. राजीव कुमार वर्मा
कारी घटा बरसैत मेघ
तीस बरीख भ गेल दिल्ली मे I गामक जिनगी मोन पड़ैत अछि I शेफालिका जीक पोथी भावांजलि क कुच्छ पन्ना पलट लौं - हमर अपन गाम
सजीव भ गेल --
आम , लताम , सीसो, सपाटू, नारियल वृक्षक फुनगी सँ
धरती कें अशीशैत चान सुरुजक
किरण I
हेमंत-बसंतक सुन्नर प्रसून प्रसन्न I
कोसी कछेरक प्रार्थना सदृश मंद मंद सुगन्धित ,
शीतल बयार
हवा सँ अठखेली करैत खेत मे गहुमक बालि
अनगिन हीरक जोत पसारैत मोइनक
जलधार I
नाह पर बैसल हम अहाँ
पारिजात सुमन सन शुभ्र तारकक
ज्योत्सना परिधान
स्वर्गक मन्दाकिनी तीर सँ बरसावैत जीवन-दान
ब्रह्मक थान सँ अबैत कीर्तन-गान
प्राचीन ऋषि मुनिक आश्रम सन पावन
शुभ्र स्निग्ध हमर इ डुमरा गाम
बाबूजीक विश्वास माँ क ममत संभरल
इ सुन्दर शुचि- धाम I
हमरा मोन पड़ल गामक घनघोर मेघ I हथिया आ कान्हा नक्षत्र I चमकैत बिजुरि I मयूरक नाच I ऋतुक रानी वर्षा I मोन पड़ल ज्योतिरीश्वर ठाकुरक वर्णन - मेघक गज्ज , आकाशक मेचकता , विदुल्लताक तरंग , कदम्बक सौरभ , विष धरक संसार , ददुरक कोलाहल , धाराक संताप , आदित्यक तुच्छता I
हम सभ ग्रीष्म ऋतुक ज्वालासं जखन मृतप्राय भ जायत छी तखन वर्षाक बूंद संजीवनिक काज करैत अछि I मोन पाडू भुवनेश्वर सिंह भुवनक शब्द -
आएल आषाढ़ , आएल आषाढ़ I
भए गेल तिरोहित ग्रीष्म गाढ़ I
झर-झर-झर -झर झहरय फुहार I
खुजि गेल प्रकृति-मंदिर-दुआर I
विश्वनाथ विषपायी जीक पंक्ति सेहो याद अवैत अछि --
पट पहिरि हरित नव प्रकृति नटी
पुनि गरा बान्हि कए बक्क माल I
झिंगुर नूपुर पिक गीत गाबि
फेकै अछि बिजुरिक नयन-जाल II
विद्यापतिक नायिका कारी नुआ पहिरि मुह झाँपि, पएरक कड़ा कें ऊपर ससारि, नूपुरक मुह बंद कए पिच्छर मे अभिसारक निमित्त स्थल पर जाइत छथि जबकि वर्षा भए रहल अछि , मेघ गरैज रहल अछि , सांप सह-सह कए रहल अछि I
दिल्ली मे वर्षाक इन्तजार मे आंखि मे दरद आ दिल मे बैचेनी I हथिया आ कान्हा क कोनो चर्चा नहि I झिन्गुरक गीत दुर्लभ आ मानव स्वयं विषधर I
रत्ती भरि बूंद आ बाट पर गाड़ीक लम्बा जाम I पाईने- पाइन, गड्ढे -गड्ढा I नालीक यमुना रोड पर I
नहि चाही हमरा दिल्ली मे हथिया आ कान्हा I दू बुन्न से काम चला लेब I गाम जायब ते हथिया - कान्हा देख लेब I खूब देखब कारी घटा आ बरसैत मेघ I
लेखनी क विराम द रहल छी शेफालिका जीक भावांजलि क गोटेक शब्द सं -
हमर हृदय मरुस्थल बनि जाइत अछि
अहाँ
मेघ बनि बरैस जाइत छी
हम कृतज्ञ भ जाइत छी II
जगदीश प्रसाद मण्डल
१
कथा
मातृभूमि
जिनगीक अंतिम चरणमे आइ अपन मातृभूमिक दर्शन भेल। ओ भूमि जइठामसँ माए सदति नजरि उठा-उठा देखैत रहैत, ओ प्यारी, सिनेही, प्रेमी, जीवनदायिनी, जीवन रक्छिनी भूमि-मातृभूमि। दर्शन पबिते कमल मन कलपि उठल मुदा असीम उत्साहक संग उमंग संचारित भेल। काल्हि धरिक जिनगी आँखसँ छिपए लागल, ओझल हुए लगल, मुँह नुकबए लगल। जइ दिन अपन जीवनदायिनी भूमिसँ विदा हुअए लगल रही पूर्ण जुवा रही। नस-नसमे नव खूनक संचार होइत रहए। समुद्री जुआर जकाँ जुआनी उठैत रहए। आशा-अभिलासाक संग पकड़ैक लेल उत्साहित रहए। बाट नहि भेटने मातृभूमिक दर्शन लाखो कोस दूर दुर्गमे छिपल रहए। मुदा दर्शन पबिते सत्-चित्त-आनन्दसँ खेलैत देख, नमन केलियनि।
डाक्टरीक डिग्री प्राप्त करिते वियाह भेल। नीक गाम, नीक कन्या नीक कुल-मूलक संग नीक दहेज भेटल। कोना नै भेटैत, जइ डिग्रीक मांग देश-विदेशमे अछि ओइमे बेकारी कतएसँ आओत। मुदा इंजिनियर जकाँ तँ नै जे डिग्री पेलोपर काज नै! तइले तँ साधनक जरूरत अछि से अछि कत्तऽ। जुआनीक उमंग उठिते गेल। संयोगो नीक रहल जे बाइस बर्खक अवस्थामे ओइ फ्रान्समे जइमे महान्-महान् दार्शनिक, तत्व चिन्तक वैज्ञानिक, कलाकार, साहित्यकार, देशभक्त जन्म लेने छथि, काज करैक अवसर भेटल। रंगीनी दुनियाँक स्वर्ग, जेहन ओतऽ सड़क तेहन एतऽ घर नै, ओइ पेरिसमे। बिसरि गेलौं अपन भूमि-अपन मातृभूमि। ओना सोलहन्नी विसरि नै गेल रही, मुदा विचारक आलमारीक पोथी जाकमे, तर जरूर पड़ि गेलैं। अखनो मन अछि, गामक विद्यालयक देश वन्दना। हृदैमे नै पहुँचल छल गंगा सन पवित्र जलधाराक सरिता, नै जनैत छलौं माटिक सुगंध आ गाछी-विरछीक फल-फूलक महमही।
अनुकूल हवा पाबि मन मोहित भऽ गेल। जी तोड़ि जिनगीक पाछु पड़ि गेलौं। करमेसँ जिनगी तँ हमरा किअए नै। नीक स्तरक परिवार बनेलौं, नीक बैंक बैलेन्स अछि। अपनोसँ बेसी खुशी परिवारक सभ रहै छथि। कारणो स्पष्ट अछि। वाल-बच्चाक जनमे भेल, पत्नी अनके घरमे रहैवाली। मुदा आइ मन वेकल किअए लगैए। बौराइ किअए अछि? एकाग्रचित्त सभ दिन रहलौं तखन बान्हल मन पड़ाए कतऽ चाहैए। कि ‘आएल पानि गेल पानि बाटे-बिलाएल पािन।’ जइ मातृभूमिक गुनगान बच्चा, वृद्ध सभ करै छथि, तइठाम कतऽ छी। बढ़ैत-बढ़ैत जहिना धन बढ़ैए, गाछ-विरीछ बढ़ैए तहिना ने विचारो बढ़ैए। मुदा एना किअए भऽ रहल अछि जे आब ऐठाम- माने पेरिसमे, नहि रहब अपन मातृभूमिक रजकण बनब।
जहिना बाइस बर्खक वएसमे अपन गाम, समाज, भूमि-मातृभूमि छोड़ि पेरिस आएल रही तहिना आइ छोड़ि अपन प्रेमी मातृभूमि, सिनेही मातृभूमिक कोरामे विश्राम करब। मुदा नहियो बुझैत रही तैयौ अबैकाल सभसँ असिरवाद लऽ लेने रही तहिना तँ एतौसँ असीरवाद लइये लिअ पड़त। जरूर पड़त। मुदा ककरासँ? ककरोसँ नै! ने अपन गंगा-यमुनाक जलधारा, ने हिमालय-कैलाश सन पहार, ने गंगा-ब्रहमपुत्र सन धरती, ने समुद्र सदृश्य हृदए। जहिना पत्नीक संग आएल रही तहिना जाएब। जँ ओहो नइ जाथि तखन? ओ नइ जाए चाहती तेकर कारणो तँ कहती।
“आब ऐठाम नै रहब।” हम पुछलयनि।
पत्नी बजलीह- “तखन?”
हम कहलियनि- “अपन मातृभूमिक दर्शन भऽ गेल। ओतए जाएब।”
फेर पत्नी उत्तर देलनि- “सभ अपन-अपन मालिक होइए। जँ अहाँ जाएब तँ जाएब।”
पुन: पुछलियनि- “अहाँ?”
पत्नी बजलीह- “अपन कारोवार अछि। बेटा-पुतोहू दुनू फ्रान्सक भऽ गेल। दुनियाँक स्वर्गमे रहि रहल छी। तखन कि?”
मन पड़ल ओ दिन जइ दिन जिनगीक हिसाब जोड़ि आएल रही। पत्नी संगे रहथि। मुदा आइ? जुग बीत गेल। जिनका सभसँ असीरवाद लऽ आएल रही भरिसक मरि-हरि गेल हेता, गेलापर के हृदए लगौताह। तखन? तखन कि? किछु ने। मुदा जाधरि पहुँचव ता धरिक तँ उपाए चाही। विदा भऽ गेलाैं।
एक समुद्रसँ मिलैत दोसर समुद्रक विशाल जलराशिक बीच जहाजसँ मद्रास पहुँचलौं। मद्रास बन्दरगाहमे उतड़ि अपन धरती, अपन देश, अपन मातृभूमिकेँ हृदैसँ नमन केलियनि। मन पड़ल रामेश्वरम्। जखन मद्रास आबि गेल छी तखन बिनु दर्शने जाएब बचपना...। विदा भेलौं।
धरती-समुद्रक बीच बनल रामेश्वरमक मंदिर। एक दिस विशाल जल-राशिक समुद्र तँ दोसर दिस खिलैत इठलाइत मातृभूमि। उपर शून्य अकास। समुद्रेक लहड़िमे स्नान कऽ दर्शन केलौं। मंदिरसँ निकलिते खजुरीपर गबैत एकटा साधु मुँहे सुनलौं, “अवगुन चित्त न धरो।” जना भूखकेँ अन्न, पियासकेँ पानि खेहािर दैत, तहिना मनमे भेल। जलखै कऽ गामक लेल गाड़ी पकड़लौं।
जंगल, पहाड़, नदी, मैदानकेँ चिड़ैत गाड़ी गाम लग पहुँचल। जे गाम कहियो नन्दन वन सदृश्य सजल छल- लहलहाइत खेत, रास्ता-पेरा विद्यालयसँ सजल छल, धारक कटावसँ विरान बनि गेल अछि। ने एकोटा सतघरिया पोखरि बचल अछि आ ने पीपरक गाछक निच्चाक विद्यालय। घरारी, खेत बनि गेल अछि आ पोखरि-झाँखड़ि घरारी। मुदा तँए कि, ने गामक परिवार कमल, ने लोक आ ने गामक नाअों। गामक दछिनवरिया सीमापर पहुँचते एकटा नवयुवककेँ पुछलयनि- “बाउ की नाओं छी, अही गाम रहै छी?”
नवयुवक बालज- “हँ। रमेश नाम छी।”
हम पुछलयनि- “गामक की हाल-चाल अछि?”
प्रश्न सुनि रमेश ठमकि गेल। किअए नै ठमकैत। लम्वाइ (नमती) भलहिं नै बढ़ल हुअए मुदा रंग आ चौराइ तँ जरूर चतरिये गेल अछि। भरिसक चेहरा देख डरा गेल अछि। मुदा डर तँ ओतऽ बढ़ैत जतऽ डरनिहारकेँ आरो डेराएल जाइत। से तँ नै अछि। मधुआएल मन मुस्कुराइत मुँह खोलि निकलल- “बौआ, चालीस बर्ख पूर्व अही माटि-पानिक बीच डॉक्टर बनि विदेश गेलौं......।”
मधुर बोली सुनि रमेश बाजल- “गाममे के सभ छथि?”
कहलिऐ- “कियो नै। जेहो हेताह, हुनको छोड़ि देलियनि। जखन छोड़ि देलियनि तँ वएह किअए पकड़ता।”
तखन रमेश पुछलक- “रहबै कतऽ.......।”
हम बजलौं- “सएह गुनधुनमे छी।”
रमेश बाजल- “हम तँ महिसवारि करै छी, आन किछु जनै नै छी। चलु वस्तीपर पहुँचा दइ छी।”
वस्तीपर पहुँचा रमेश चलि गेल। हम ठमकि गेलौं। पूवारि भागक घरवारीक नजरि पड़िते, ओतैसँ पुछलनि- “कतऽ जाएब?”
कहलियनि- “ब्रह्मपुर।”
घरवारी कहलनि- “यएह छी। इमहर आउ।”
मनमे सवुर भेल। हूबा बढ़ल। अपन गामक चालि बढ़ल। लफड़ि कऽ दरबज्जापर पहुँचलौं। घरवारी कहलनि- “थाकल-ठहिआएल आएल छी, पहिने पएर धोउ। चाह बनौने अबै छी, तावत कपड़ा बदलि आराम करू। आइ भरिक तँ अभ्यागत भेलौं काल्हिक विचार काल्हि करब।”
कहि आंगन जा चाह अनलक। दुनू गोटे पीबैत कहलियनि- “हमहूँ अही गामक वासी छी। नोकरी करए बाहर गेल रही। अपन घरारियो अछि आ दस वीघा चासो।”
ओ बाजल- “हमहूँ आने गामक वासी छी। नानाक दोखतरीपर छी। तँए, ने गामक आँट-पेट जनै छी आ ने पुरना लोक सभकेँ।”
कहलियनि- “हम डॉक्टर छी।”
ओ बजलाह- “तखन तँ गामक देवते भेलौं। जाबे अपन ठर नै बनि जाइए ताबे एतै रहू। अतिथि-अभ्यागतकेँ खुऔने आरो बढ़ै छै।”
ठौर पाबि मन खुशी भेल। जीवैक आशा देख पत्नीकेँ फोन लगेलौं-
“हेलो..”
पत्नी उत्तर देलनि- “हँ, हँ, हेलो।”
हम कहलियनि- “गामसँ बजै छी। पुन: घुरि कऽ पेरिस नै आएब। अहाँ जँ आबए चाही तँ चलि आउ।”
पत्नी कहलनि- “चूक भेल जे संगे नै गेलौं। जाधरि अहाँ छलौं ताधरि आ अखनमे जीवन-मृत्युक अन्तर आबि गेल अछि।”
हम कहलियनि- “जखने मन हुअए तखने चलि आएब।”
ओ बजलीह- “फोन रखै छी..?”


c: text/html

text:
एखन तक जए जानकारी भेटल अछि ओहि के मुताबिक पश्चिम बंगाल कs सीएम राजधानी पटनाक' गर्दनीबाग स्थित धरना स्थल पर 30 नवंबर के धरना देंती। जानकारी के मुताबिक नोटबंदी के विरोध में 30 कs पटना में होबए वाला एही धरना में ममता सहित 200 लोग शामिल हैता। दरअसल ममता बनर्जी अपन आंदोलन में सभ विपक्षी नेता आर दल के संग लक चलके रणनीति अपना रहल छैथ। जानकारी के मुताबिक एही के लेल ओ राजद सुप्रीमो लालू प्रसाद सs सेहो बात केलैथ संगैह मुख्यमंत्री नीतीश कुमार स सेहो बात करे के कोशिश कैल जा रहल अछि।
ममता क' धरना हुनक नोटबंदी के खिलाफ ओहि अभियानक हिस्सा अछि , जाहि तहत वो बुध दिन दिल्ली के जंतर-मंतर पर धरना द चुकल छैथ। ममता शुरू सs ही सरकार के नोटबंदी क' फैसला कs खुली क' विरोध करी रहल छैथ, आर खुद के विपक्षक' कद्दावर नेता सिद्ध करे में जुटल छैथ। ममता नोटबंदीक खिलाफ 28 नवंबर 'आक्रोश कs दिन' घोषित कैने छैथ।

robotstxt: allowed

filter: keep


text:
राज बब्बर
राज बब्बर (अङ्ग्रेजी: Raj Babbar, पञ्जाबी: ਰਾਜ ਬੱਬਰ; जन्म २३ जून १९५२) एक हिन्दी आ पञ्जाबी चलचित्र अभिनेता आ राजनीतिज्ञ छी, जे भारतीय राष्ट्रिय कांग्रेससँ सम्बन्धित अछि। ओ तीन बेर लोक सभा तथा दुई बेर राज्य सभाक सदस्य रहि चुकल अछि। ओ उत्तर प्रदेश कांग्रेस समितिक वर्तमान अध्यक्ष छी।
विषय सूचीसभ
बाल्यकाल[सम्पादन करी]
बब्बरक जन्म २३ जून १९५२ मे खालसा परिवारमे उत्तर प्रदेशक आगरा मे भेल छल। [१] ओ फैज-ए-आम इन्टर कलेज, आगरासँ अपन प्रारम्भिक स्कूली शिक्षा केलक।[कृपया उद्धरण जोड़ी]
करियर[सम्पादन करी]
राजनीतिक जीवन[सम्पादन करी]
विवाद[सम्पादन करी]
व्यक्तिगत जीवन[सम्पादन करी]
पुरस्कार आ नामांकन[सम्पादन करी]
चयन कएल गेल अभिनय फिल्मोग्राफी[सम्पादन करी]
चलचित्रसभ[सम्पादन करी]
सन्दर्भ सामग्रीसभ[सम्पादन करी]
- ↑ "About Raj Babbar", MTV, अभिगमन तिथि ५ सितम्बर २०१३।


text:
अपन मिथिला देश
बाट जोहै छथि माए मिथिला,
आँचर मे लऽ स्नेहक सनेश।
उजइर पुजइर गेल छै ओकर
सभटा खेत पथार
गाम घर सभ भक्क पड़ल छै
डिबिया बाती नै जरै छै
देख ई दशा
माए मिथिला के फाटै छै कुहेश ।...
जाहि धरा पर बहैत अछि
सात सात धार
आई ओहि धरा के छाती अछि सुखाएल
खाए लेल काइन रहल अछि नेन्ना भुटका
माइर रहल छथि माए मिथिला चित्कार ।
देखू देखू हे मिथिलावाशी केहन आएल काल
देब भूमि तपोभूमि
आई बनल आतंकक अड्डा
जतऽ कहियो पशु पंछियोँ वाचैत छल शास्त्र
आई ओहि धरा सँ सुना रहल अछि बम बारुदक राग ।
हे मैथिल!
दोसरक नगरी रौशन केलौँ
छोइड़ अपन देश
आबो जँ नै आएब मिथिला
तऽ भऽ जाएत मिथिला डीह
कुहैर कुहैर क कहैथ माए मिथिला ई..
चलू चलू यौ मैथिल अपन मिथिला देश
फेर सँ बनेबै ओहने मिथिला
देखतै देश विदेश..जय मिथिला


text:
प्राप्त सूचनाक मुताबिक कैंटीन सर्विस डायरेक्टोरेट द्वारा सभ आर्मी कमांड हेडक्वार्टर क' पाती भेजल गेल अछि। जाहि मेँ लिखल अछि कि 'बिहार सँ गुजरैत या ऐता आबैत घरी किछ सैन्य कर्मी शराब के संग पकड़ल गेल छथि। एहि संबंध म' सभ सेवारत आर रिटायर भ' चुकल सैन्य कर्मि सभ केँ सलाह देल जायत अछि कि बिहार आबैत या एहिठाम सँ गुजरैत घरी संग म' शराब ल केँ चलब सख्त मना अछि।
अपने केँ बता दी कि एहि बरख अप्रैल म' नीतीश कुमार सरकार द्वारा बिहार म' शराबबंदी कानून लागू कायल गेल, जाहिक फलस्वरूप एता शराब पीयब आर बेचब पूर्ण रुपे प्रतिबन्ध अछि।


text:
मधुबनी सअ मात्र 6 किलोमीटर दूर "सौराठ" गाँव् में प्रत्येक वर्ष ज्येष्ठ-आषाढ़ के महीना में मैथिल ब्राम्हण विवाह योग्य युवक के चयन के लेल वैवाहिक सभा के आयोजन होइत अछि जे "सभा गाछी " के नाम सअ विश्व प्रसिद्ध अछि !
आई काइल के युवक के लेल इ हँसी के गप्प भअ सकैत अछि ,लेकिन अहि बात के प्रबल संभावना छैक जे हुनकर पिता और बाबा के विवाह "सौराठ सभा " सअ भेल होइक ! अहि सभा में कन्या पक्ष के लोक उचित वर के तलाश में सभा में आयल वर और हुनकर परिवार सअ पूरा जानकारी लैत छैथ और विवाह के निर्णय लैत छैथ !
1310 ईस्वी में मिथिला नरेश हरि सिंह द्वारा दान के 22 बीघा जमीन जाहि पर आम , बरगद , पीपर के गाछ छल, 'सभा गाछी' शुरू भेल ! किछ वर्ष पहिने तक अहि महान सभा के बहुत सम्मान प्राप्त छल ! अहि सभा के लोकप्रियता के अनुमान अहि बात सअ लगायल जा सकय छै की 1971 में लगभग डेढ़ लाख लोग अहि सभा में आयल छलाह जे 1991 में पचास हज़ार और आब मात्र किछ सौ या हज़ार में रहि गेल अछि !कहल जाइत छैक कि जाहि साल सवा लाख लोक आबि जाइत छलैथ, अतिप्राचीन पीपर के गाछ के पात सूखि जाइत छल ! अहि ठाम के अन्य महत्वपूर्ण व्यवस्था "पंजीकरण" के अछि ! विवाह के लेल योग्य वर के चयन के बाद पञ्जीकार वर और वधु कुल के पांच और वर कुल के सात पुश्त के आपस में सम्बन्ध के जांच परताल करैत छैथ और वंशगत लेखाजोखा के बाद "सिद्धांत" लिख कअ दैत छैथ जे क़ानूनी रूप सअ विवाह के स्वीकृति मानल जाइत छैक और अहि व्यवस्था के अदालत में मान्यता प्राप्त छैक !
तेजी सअ विलुप्त होइत अहि सभा गाछी के लोकप्रियता में कमी के लेल कोनो एक कारण नहीं भअ सकैत अछि लेकिन 'दहेज़ के अत्यधिक मांग', संपन्न और अत्यधिक पढ़ल वर्ग के परिवार के गाछी के प्रति उदासीनता , प्रशासन द्वारा सुविधा में कमी , जमीन के अतिक्रमण और आजुक युवा वर्ग के अहि सभा के प्रति नकारात्मक सोच मुख्या कारण में सअ एक अछि ! मिथिला के अहि महान संस्कृति और सम्मानित व्यवस्था के आब इ स्थिति भअ गेल अछि कि आब इ मानल जा रहल अछि कि जेकरा कतहु विवाह तय नहि होइत छैक ओ सभा गाछी आबैत छैथ !
यदि अहा फेस बुक यूजर छी त जौनि करू -
https://www.facebook.com/groups/dahejmuktmithila/


text:
Read more...
डीहक जमीन
ट्रेन सकरी टीशन सँ फूजल आ पूब दिस घुसक' लागल। नरेश एकटा बोगी मे अपना सीट पर बैसल अपन गामक बात सब मोन पाडैत विचारमग्न भ' गेल। बहुत दिनक बाद ओ अपन गाम जा रहल छल। भरिसक १० बरखक बाद। ओ एखन भोपाल मे शिक्षा विभाग मे नौकरी करैत छल अधिकारीक पद पर। गाम जाय लेल चिकना टीशन उतरि क' जाय पडै छलै। सकरी तक बडी लाईनक ट्रेन चलैत अछि। ओतय सँ फेर छोटी लाईनक ट्रेन सँ। ओकरा बोगी मे पूरा लोक कोंचल छल। चारि पसिन्जरक सीट पर सात-आठ लोक बैसल छल। हो-हल्ला आओर गप-शप सँ पूरा डिब्बा मे कोलाहल जकाँ छलै। मुदा ओकर दिमाग मे अपन पुरनका दिन घुरिया लगलै। सबटा दृश्य चलचित्र जकाँ ओकर आँखिक आगाँ घूम' लगलै। ओ अपना केँ २० बरख पहिनुका स्कूल मे देख' लागल। बस्ता ल' के नित भोरे पाठशाला जेबाक दृश्य आगाँ मे नाच लगलै। ओकर पिता फेंकन मरड हरवाह छला आओर गाम मे भुटकुन बाबू ओतय खेतीक आ माल-जालक काज करै छला। किछ बटाई पर खेती सेहो करै छला। अपन जमीनक नाम पर पाँच कट्ठा खेतीक जमीन आ आठ धूरक घरारी छलैन्हि। हुनकर माय 'मरौनावाली' केर नाम सँ जानल जाईत छलीह। भरि दिन मरौनावाली भुटकुन बाबू ओतय घरेलू काज मे मदति करैत छलीह आ साँझे घर आबै छलीह। नरेश बच्चा छलाह आ भरि दिन एम्हर ओम्हर खेलाइत रहैत छलाह। एक दिन भुटकुन बाबू फेंकन केँ कहलखिन्ह जे नरेशवा भरि दिन टौआइत रहै छौ, कियाक नै ओकरा हमरा एहिठाम चरवाही मे पठा दैत छी। फेंकन बजलाह- "गिरहत, ई गप नै कहियौ, ओ एखन मात्र चारि बरख के छै। ओकरा अगिला बरख सँ स्कूल पठेबै।" भुटकुन बाबू व्यंग्य मे बजलाह- "तौं त' एतबे टा सँ हमरा एहिठाम चरवाही करै छलैं। तखन तोहर बाबू हरवाही करै छलखुन्ह, मोन छौ ने।" फेंकन कहलक- "जी ओ जमाना आब नै छै गिरहत। मरौनावाली एकदम जिद केने छै जे नरेशबा केँ स्कूल पठबियो। किछ दिन पहिने बिसेसर बाबू मास्टर साहब भेंटल छलाह। ओ कहलथि जे पढेनाई बड्ड जरूरी छै तैं नरेशबा केँ स्कूल पठाबहक।" भुटकुन बाबू- "जे तोहर इच्छा। हम त' तोरे दुआरे कहलियो। तोहर काज किछ हल्लुक भ' जइतो।" फेंकन- "गिरहत, हम जा धरि सकब, ता धरि अहाँ केँ काज करैत रहब।"
अगिला साल नरेशक नाम स्कूल मे लिखाओल गेल। नरेश पढै मे नीक छलाह आ जल्दिये मास्टर सबहक प्रिय भ' गेलाह। दसवीं बोर्ड मे ओकरा अस्सी प्रतिशत अंक आयल। ओ काओलेज मे पढै लेल दरिभंगा चलि आयल आओर ट्यूशन पढा केँ अपन खर्च निकालैत पढ' लागल। ओम्हर गाम मे फेंकन आओर मरौनावाली भुटकुन बाबूक काज मे लागल रहल। नरेशक पढाई पूरा भेलै आ मध्य प्रदेश लोक सेवा आयोगक इम्तिहान पास क' के शिक्षा विभाग मे नौकरी भेंटलै। नियुक्ति पत्र गामक पता पर आयल छल आओर सौंसे गाम अनघोल भ' गेल रहै। ओहि दिन नरेश अपना केँ आकाश मे उडैत पाओलक। भुटकुन बाबू जे आब वृद्ध भ' गेल छलाह ओहो नरेश केँ बजा के आशीर्वाद देलखिन्ह। मरौनावाली त' कानैत बेहाल छल जे बेटा आब नजरि सँ दूर भ' जायत। किछ दिनक बाद नरेशक बियाह भ' गेलै। किछ दिन कनियाँ गामे मे रहलैन्हि। फेर जयबाक जिद क' देलकै। नरेश कनियाँ केँ ल' के भोपाल चलि गेल। मरौनावाली ओहि दिन बड्ड कानल रहै। नरेश अपन माता पिता कैँ संगे रहै लेल बहुत आग्रह केलक, मुदा फेंकन साफ मना क' देलकै। ओकर कहनाई रहै जे पुरखाक डीह छोडि नै जायब। नरेश कहलक जे ई आठ धूर डीह अहाँ केँ एतेक प्रिय भ' गेल जे अपन एकलौता संतान संगे रहै लेल तैयार नै छी। ओतय नाना प्रकारक सुविधाक गप सेहो नरेश कहलकै, मुदा फेंकन अपन जिद पर अडल रहलाह। मरौनावाली कनी जिद केलखिन्ह, त' फेंकन खिसिया गेला आओर कहलखिन्ह जे अहाँ चलि जाउ, हम असगरे रहब। मरौनावाली धर्मसंकट मे पडि गेली आ अंत मे गामे मे रहै केँ निर्णय लेलथि। नरेश नियमित रूप सँ गाम पाई पठबैत रहै आओर फेंकन के हरबाही जबरदस्ती छोडा देलक। फेंकन साल दू साल पर नरेश लग जाइत रहै छलाह आओर नरेश काजक अधिकता आओर बच्चा सबहक पढाई दुआरे गाम कहियो नै आबैत छलाह। आब मोबाइलक जमाना मे नरेश फेंकन केँ मोबाइल सेहो कीन देने छलखिन्ह, जाहि सँ ओ सब नियमित रूप सँ सम्पर्क मे रह' लगलाह। एक दिन फेंकन मोबाइल सँ नरेश केँ फोन केलखिन्ह आ कहलखिन्ह- "बौउआ, अपन डीह सँ सटल भुटकुन बाबू केर दू कट्ठा जमीन परती पडल छै। ओ ओहि जमीन केँ बेच' चाहैत छैथ। हमरा कहलैथ जे तौं ओ जमीन कीनब' त' हम तोरा पच्चीसे हजार मे द' देब'। बौउआ ओहि जमीनक कीमत चालीस हजार सँ कम नै छै। नीक मौका छै। पाई पठा दितहक त' हम तोरे नाम सँ वा तोहर कनियाँक नाम सँ जमीन कीन दितिय'।" नरेश चोट्टे खिसिया गेल आ बाजल- "हमरा गाम सँ कोनो मतलब नै अछि। अहाँ बलौं जमीन कीन' चाहै छी। हम त' सोचै छी जे आठ धूरक डीह आ पाँच कट्ठा खेतीवाला जमीन बेची आओर गाम सँ पिण्ड छोडाबी।" फेंकन- "हमरा जीबैत ई काज नै हेतौ। पुरखाक जमीन बेचबाक बात तोहर मोन मे कोना केँ एलौ। तू ओहि गाम सँ पिण्ड छोडेबाक गप करै छ, जतय नेना मे खेलेलह, जतुक्का पानि पीबि केँ नमहर भेल', जतय तोहर बाप-दादा केर सारा छ। तू डीहक नबका जमीन नै कीन, मुदा पुरनका बेचै केँ गप नै कर।" अस्तु नबका घरारी कीनबाक गप एतहि खतम भ' गेल।
एक दिन नरेशक बडकी बेटी सुनन्दा, जे चौथा मे पढै छल, नरेश केँ कहलक- "पापा, जेना हम अहाँ संगे रहै छी, अहूँ त' बच्चा मे बाबा संगे रहैत हैब।" नरेश- "हाँ, रहैत छलहुँ। सब रहैत अछि।" सुनन्दा- "अहाँ के सब गप मानैत हेता बाबा।" नरेश- "हाँ यथासम्भव मानैत छलाह।" सुनन्दा- "अहाँ बड्ड नीक छी पापा। हमर सब गप पूरा करै छी। हमहुँ नमहर भ' केँ अहाँक सब गप जरूर मानब।" ई कहैत ओ खेलाई लेल चलि गेल। ओकर अन्तिम वाक्य सुनि नरेश धक् रहि गेल। ओकरा अपन नेनपनक सब गप मोन पडय लागलै, जे कोना फेंकन फाटल धोती पहिरैत रहल, कोना मरौनावाली फाटल नुआ पहिरैत रहलीह, मुदा नरेशक पढाई मे कोनो बिथुत नै हुअ देलखिन्ह। एक बेर त' नरेश केँ फार्म आ किताब लेल पाँच सय टका भुटकुन बाबू सँ पैंच लेबा मे कोन कोन गप नै फेंकन केँ सुन' पडल छलै। नरेशक मोन मे विचारक तूफान उठि गेल। ओ घर सँ बाहर निकलि केँ घूम' लागल। घूमैत पार्क दिस चलि गेल। ओतय एकटा गाछ पर एकटा चिडै अपन बच्चा सब केँ चोंच मे दाना दैत छल। ओकर हृदय फाट' लागलै। पण्डितजी केर संस्कृतक कक्षा मोन पड' लागलै जाहि मे ओ "जननी जन्मभूमिश्च स्वर्गादपि गरीयसि" पर लगातार दू घन्टी पढबैत रहि गेल छलखिन्ह। ओ कक्षा नरेश केँ बड्ड नीक लागल रहै। कतेक दिन धरि ओ एहि श्लोकक पाठ करैत रहै छल। एहि विषय पर वाद विवाद प्रतियोगिता मे सेहो ओ नीक बाजल छल आओर जिला स्तर पर पुरस्कार सेहो भेंटल छलै। ओ एकटा निर्णय लेलक आओर डेरा आबि केँ कनियाँ सँ कहलक- "हमर अटैची तैयार क' दिय'। हम गाम जायब।" कनियाँ बाजलैथ- "इ की बाजै छी। ओतय एखन जा क' की करब? दस बरख सँ उपर भेल गाम गेला। के चिन्हत? बाबूजी सँ नित गप होयते अछि।" नरेश- "डीहक जमीन कीनै लेल जाइत छी।" कनियाँ- "इ कोन बतहपनी धेलक अहाँ केँ।" नरेश- "बताह त' एखन धरि छलहुँ। आब ठीक भ' गेलौं। जाहि मातृभूमि केर माटि-पानि सँ हमर देह पोसल अछि, जे मातृभूमि हमरा हमर पहचान देलक, ओकरा हम बिसरि गेल छलौं। माय-बाबूक आकांक्षा आ मनोरथ बिसरि गेल छलौं। एतय भोपाल मे सब सुविधा अछि, मुदा जे अपनैती हमरा गाम मे भेंटैत रहै तकर अभाव बुझाइत रहै ए। आब गाम साल मे एक बेर त' जरूर जायब।" कनियाँ कनी काल घमर्थन केलकैन्हि, मुदा हुनकर जिद आ दृढताक आगाँ चुप भ' गेलै।
एकाएक नरेशक भक् टूटल। बगलक यात्री, जिनका सँ सकरी मे परिचय भेल रहैन्हि, हुनका हिलबैत कहैत रहै जे श्रीमान् चिकना आबि गेलै, कतेक सुतब, उतरू नै त' ट्रेन फूजि जैत। मुस्की मारैत नरेश बजलाह- "नै यौ, आब जागि गेल छी। एखन धरि सुतल छलहुँ।" इ कहैत ओ टीशन पर उतरि गेल आ गाम दिस चलि देलक। डेग जेना हल्लुक भ' गेल रहै आ तुरन्ते गाम पहुँचि गेल। फेंकन एकाएक नरेश केँ देखलक त' आश्चर्य भेलै आओर मरौनावाली भरि पाँज मे बेटा केँ पकडि कान' लागल। नरेश फेंकन के गोर लागि केँ कहलक- "बाबू, हम आबि गेलौं डीहक जमीन कीनबाक अछि ने।"
साँझ मे दुनू बापूत भुटकुन बाबू लग गेलाह। भुटकुन बाबू नरेश केँ आशीर्वाद दैत कहलखिन्ह- "गाम केँ कोना बिसरि गेलहक?" नरेश- "नै बाबा, बिसरल नै छलौं, कतौ हरा गेल छलौं। आब आबि गेलौं। डीहक जमीन कीनै लेल।" भुटकुन बाबू हँसैत बजलाह- "चल काल्हिये रजिस्ट्री क' दैत छियो। पाई आगाँ पाँछा द' दिह'।" नरेश- "पाई आनने छी बाबा।"
साँझ मे फेंकनक छोट दलान लोक सँ भरल छल। मरौनावाली रहि रहि के चाह बनाबैत छल। नरेशक गाम मे आओर ओकर घर मे जेना पावनि-तिहारक चुहचुही छलै।


text:
- मुखपृष्ठ
- कापीराइट सूचना
- अनचिन्हार आखरःएक नजरिमे
- आशीष अनचिन्हारक रचना संसार
- गजल शास्त्र आलेख
- हिंदी फिल्मी गीतमे बहर ओ व्याकरण
- अपने एना अपने मूँह
- गजल सम्मान
- गजलक इस्कूल
- गजलकार
- गजलसँ संबंधित आडियो/वीडियो
- आन-लाइन मोशायरा
- समीक्षा/आलोचना/समालोचना खंड
- अर्चा-चर्चा-परिचर्चा
- छंद शास्त्र
- गजलकार परिचय शृखंला
- विश्व गजलकार परिचय शृखंला
- मैथिली गजलसँ संबंधित आन लिंक, पन्ना ओ सामग्री
- Maithili Gazhal Books download
Saturday, 15 March 2014
गजल
कौने नगरिया से एलै एहन बेपारी रे जान
रे जान भेलै मँहगा तीमन ओ तरकारी रे जान
मोटा क' ओ जे फूलल छै से कोना फुललै रे जान
रे जान खेने हेतै सभटा धन सरकारी रे जान
संसदमे बैसल नेता लागै छै हीरो सन रे जान
रे जान ईहे सभ छै सभ दिनुका अवतारी रे जान
हमरा कहै जे जनता सभकेँ सुविधा देबै रे जान
रे जान भोटक बादे धरतै बड़ बेमारी रे जान
हुमरै तँ बाछी सनकेँ चुकरै छै पाड़ा सन रे जान
रे जान खुट्टा संगे बहुते छै चुचकारी रे जान
सभ पाँतिमे 2212-222-222-222-221 मात्रा क्रम अछि।
ऐ गजलमे तकाबुले रदीफ नामक दोष अछि मुदा गोदना गीतक फार्मकेँ देखैत ई दोष अनिवार्य अछि।
ऐ गजलक तेसर शेरक पहिल पाँतिम "मे" लघु रूपमे लेल गेल अछि।
गजल/आलेखक लेखक/प्रस्तुतकर्ता छथि: Ashish Anchinhar at 3/15/2014 04:00:00 pm
Subscribe to: Post Comments (Atom)


text:
अन्हा के बता दी जे अहि भुखमरी सँ परिवार केर एक गोट सदस्य के मृत्यु भ चुकल अछि। साहू के बेटी सोना कुमारी अहि दुनिया मे नै रहली। एतेक किछु भेलाक बादो स्थानीय प्रशासन आ विभाग चुप अछि। मड़बन ब्लॉक केँ बीडीओ तक इ जानकारी अखन तक कोना नै पहुचल ताहि बातक ताज्जुब भ रहल अछि।
ओना त बिहार सरकार भुखमरी, गरीबी आ अशिक्षा सँ लड़बाक लेल बड़का बड़का योजना बनबै अछि आ अपना योजनाक ढोल पीटै अछि मुदा मिथिलाक अहि परिवार लेल कुनो योजना नै अछि? उक्त बात अखिल भारतीय मिथिला पार्टी'क युवा नेता रोहित यादव कहलैन्ह।
यादव कहलैन्ह जे अहि मुद्दा पर हम सभ माननीय मुख्यमंत्री सहित विभाग सँ जुड़ल मंत्री आ स्थानीय विभागीय पदाधिकारी के ईमेल पठा कs अहि बातक जवाब सेहो मांगब। पीड़ित परिवारक प्रति अप्पण संवेदना व्यक्त करैत परिवार के संगठन दिस सँ हर सम्भव मदैत के बात सेहो कहला।


text:
Home » Archives by category » Editorial
मैथिली मातृभाषा प्रशिक्षण अभियान, मिथिलाक लोकक कल्याणक विशुद्ध सूत्र
विशेष सम्पादकीय अपन भाषाक महीन बात – तकनीक सिखेबाक संग-संग मिथिलाक अपन इतिहास पर छात्र समूह केँ प्रशिक्षण – मैथिली-मिथिला विकासक विशुद्ध सूत्र अनेकों षड्यन्त्र आ इतिहास केँ कलंकित करयवला राजनीतिक दाँव-पेंच मे फँसल जनकक मिथिला आइ भूगोल सँ मेटायल अवस्था मे अछि – एतुका भाषा आ लिपि सेहो मेटेबाक लेल कतेको रास कूचक्र स्वयं […]
मिथिलाक आर्थिक परतंत्रता सर्वाधिक खतरनाकः अन्तर्विरोध सँ दिनानुदिन परनिर्भरतामे वृद्धि
सम्पादकीय – १४ जनवरी, २०१८. मैथिली जिन्दाबाद!! वर्तमान मिथिलाक बाजार पर गैर-मैथिलक नियन्त्रण मिथिलाक लोकमानस मे अन्तर्विरोध कोन स्तरपर हावी अछि तेकर एकटा प्रत्यक्ष आ तीत-कोत उदाहरण मैथिलीभाषी क्षेत्रक बाजार ऊपर गैर-मैथिलीभाषी समुदायक नियन्त्रण सँ स्पष्ट होएत अछि। बहुत रास सवाल हमर दिमाग मे ठाढ होएत अछि – एकर आरो कारण सब तकैत छी, मनहि-मन […]
मैथिली मचान – दिल्ली विश्व पुस्तक मेला विभिन्न दृष्टिकोण मे
मैथिली मचानः दिल्ली विश्व पुस्तक मेलामे मैथिली भाषाक स्वतंत्र सहभागिताक पहिल अनुभवक पाँच दिन बीतल भारतक राजधानी क्षेत्र मे मैथिलीभाषीक जनसंख्या जतबा विशाल अछि ओतबा विशाल छैक अपन मातृभाषा मैथिली प्रति सभक लगन, समर्पण आ लगाव। दिल्ली सन जगहपर भाषा-साहित्यसँ जुड़ल कार्यक्रममे विगत किछु वर्ष सँ निरन्तर बढोत्तरी भऽ रहलैक अछि जेकर सकारात्मक प्रभाव आब […]
मैथिली मचान – विश्व पुस्तक मेलामे जुटि रहल अछि बेसम्हार भीड़ः क्रान्तिकारी परिवर्तन
मैथिली मचानपर रवि दिनक भीड़ भेल बेसम्हार सन्दर्भः दिल्ली विश्व पुस्तक मेला २०१ मे मैथिलीक पहिल बेरक प्रतिनिधित्व समूचा संसार मे रहि रहल मैथिलीभाषी लेल ई कतेक सुखद समाचार छैक जे एशियाक सबसँ पैघ पुस्तक मेलामे अपन मातृभाषाक पोथी सभक प्रदर्शनी आ बिक्री करबाक लेल एकटा अलगे सँ स्टाल भेटल, भाषावार सहभागितामे कुल […]
भारतीय राजधानी क्षेत्रक मैथिलीभाषी लेल वरदान थिक २०१८ केर विश्व पुस्तक मेला, आइ सँ आरम्भ
विशेष सम्पादकीय सन्दर्भ – विश्व पुस्तक मेला मे मैथिलीक अप्पन प्रदर्शनी आ बिक्री केन्द्र तथा दिल्ली मे मैथिली भाषामे पढौनीक मान्यता दिल्ली मे मैथिली पुस्तक केर प्रदर्शनी आ बिक्रीक एकटा अनुपम प्रयास मैथिली मचान द्वारा कयल गेल अछि। मैथिली भोजपुरी अकादमीक संग लैत ई अनुपम प्रयास मे मैथिली-मिथिलाक विकास लेल प्रतिबद्ध नाम अमित आनन्द ओ […]
मैथिलीभाषीक दरिद्रता कोना दूर होयतः चिन्तन
अपन पिछड़ापणपर चिन्तन-मनन जरुरीः मैथिलीभाषीक दरिद्रता कोना दूर होयत पैछला सप्ताह धीरेन्द्र भाइजी विराटनगर छलाह त एकटा बड रोचक प्रसंगपर बात होएत समय कहलखिन – मिथिलाक माटि-पानि-आवोहवा तेहेन अनुकूलित छैक जे चिड़ै-चुनमुनी सेहो कोनो फर खाकय कतहु चटक कय दैछ त ओहु सँ सुरेबगर गाछ सब जनैम जाएत छैक। एक दिस सृजनकर्मीक बाढि त […]
मैथिली मचान, मैथिली पुस्तक प्रदर्शनी, विश्व पुस्तक मेलाः वर्तमान आ भविष्य
विशेष सम्पादकीय २७ दिसम्बर, २०१७. मैथिली जिन्दाबाद!! आगामी ६ जनवरी सँ १४ जनवरी – २०१८ धरि भारतक राजधानी दिल्ली मे विश्व पुस्तक मेला लागि रहल अछि। मैथिली भाषा विश्वक एक प्राचीनतम् भाषा रहितो राज्यक संरक्षण टुहुरा-लिल्लोह बनल एखन धरि एहि मेला मे कोनो वृहत् स्तरक सहभागिता नहि दय सकल छल, वैह इक्का-दुक्का जिवट मैथिल किंवा […]
अखिल भारतीय मिथिला संघ मनौलक स्वर्ण जयन्ती समारोह, दिल्लीक तालकटोरा स्टेडियम फूल
रामबाबू सिंह, दिल्ली। दिसम्बर २६, २०१७. मैथिली जिन्दाबाद!! राष्ट्रीय राजधानी दिल्लीक तालकटोरा स्टेडियम भेल मिथिला मैथिली स्वर सँ गुँजायमान दिल्लीक तालकटोरा स्टेडियम मे अखिल भारतीय मिथिला संघ २४ दिसंबर केँ अपन पचासम स्थापना दिवस पर ‘स्वर्ण जयंती समारोह’ केर रूप मे मनेलक। लगभग तीन सँ चारि हजार क्षमता वाला स्टेडियम दर्शक सँ खचाखच भरल छल संगहि हेंजक हेंज लोक […]
नेपाल चुनाव परिणाम आ नया दिशा
सम्पादकीय केन्द्र आ राज्य सब तैर बामपंथी सरकार बहुमत मे…. देशक भविष्य लेल ई नीक संकेत भेल जे आब कोनो एक दल या समूह या पावर बार्गेनिंग कयनिहार कोनो शक्ति द्वारा बेसी भाव-बट्टा नहि ताकल जायत। प्रदेश १ सँ ७ धरि – सौंसे एमाले-माओवादी गठबंधन केर सरकार पूर्ण बहुमत सँ सरकार गठन करबाक सामर्थ्य […]
मैथिली भाषा मे संचारकर्म आ मिथिमीडियाक सेवाक ५ वर्ष पूरा भेला पर
सम्पादकीय मिथिमीडिया – मैथिली संचार क्षेत्रक एक महत्वपूर्ण क्रान्ति, सेवाक पाँच वर्ष पूरा भारतक कुल २२ राष्ट्रीय भाषाक सूची – संविधानक आठम् अनुसूची मे सूचीकृत् मैथिली वर्तमान समय घोर दुर्दिन सँ गुजैर रहल अछि। नाम लेल ई भाषा संविधानक सूची मे पहुँचल सेहो घोर संघर्ष आ सामर्थ्य-पौरुषक प्रदर्शनक संग अनेक तिकड़म आ फिकरम संग; […]


text:
पुणे केँ जातीय हिंसा पर महाराष्ट्र केर मुख्यमंत्री प्रतिक्रिया दैत कहलनि कि ई सरकार क' बदनाम करबाक साजिश अछि। सरकार ऐहिक न्यायिक जांच केर आदेश द' देना अछि। मुख्यमंत्री देवेंद्र फडनवीस मृतकक परिजन क' 10 लाख टाकाक मुआवजा देबाक घोषणा सेहो केलनि।
अपने क' बता दी पुणे केँ जातीय हिंसाक आगि आय महाराष्ट्रक कैको इलाका मे पसैर गेल । एहि दौरान मुंबईक कुर्ला, मुलुंड, चेंबूर आओर ठाणे मे सरकारी बस सभ पर पथराव आओर रास्ता रोकबाक कैको घटना सामना आयल। कैको इलाका मे तनाव केर स्थिति एखनहुं बनल अछि। प्राप्त खबैर केर मुताबिक चेंबूर मे ऐम्बुलेंस मे तोड़फोड़ कायल गेल अछि। ओम्हर, कुर्ला - गोवंडीक बीच रेल यातायात सेहो बाधित बताओल जे रहल अछि। नवी मुंबई क' जोड़े बला हार्बर लाइन चेंबूर मे ठप अछि। घाटकोपर मे ईस्टर्न एक्सप्रेसवे क' जाम कायल गेल अछि।
अपने क' बता दी कि 1 जनवरी 1818क दिन अंग्रेज आओर पेशवा बाजीराव द्वितीय केर बीच कोरेगांव भीमा मे युद्ध भेल छल जाहिमे पेशवा क' अंग्रेज सभसँ पराजित हुवे पड़ल छल। ओहि समय ईस्ट इंडिया कंपनीक फौज मे भाड़ी संख्या मे दलित सेहो शामिल छल। एहि घटनाक 200 बरख पूरा भेला पर कैल्हि सोम दिन कोरेगांव भीमा मे कार्यक्रम केर आयोजन भेल जाहिठाम ई घटना घटल।


text:
गौरतलब अछि कि एहि मामलाक अनुसंधानकर्ता पटना सिटी व्यवहार न्यायालय के एसीजेएम ख्याति सिंह केर अदालत मे एक आवेदन द' कहने छल कि चूंकि एहि मामलाक कैको आरोपी लोकसेवक छैथ, एहिलेल प्राथमिकी मे भ्रष्टाचार निरोधक अधिनियम केर धारा जोड़ब आवश्यक अछि। अनुसंधानकर्ता के अनुरोध क' कोर्ट स्वीकार केलैन्ह।
कोर्ट सँ इयो अनुरोध कायल गेल छल कि प्राथमिकी मे भ्रष्टाचार निरोधक अधिनियम केर धारा जोड़बाक बाद मामलाक अगला सुनवाई लेल संबंधित रिकार्ड क' निगरानी केर विशेष अदालत मे भेजल जाए। एहि आलोक मे एसीजेएम रिकॉर्ड क' विशेष अदालत मे भेजबाक आदेश देलनि।


text:
Friday, October 18, 2013
(63) पटियाबला
पटियाबला
जेठ मास, दिनक तीन बजैत। देखैमे रातिसँ बहुत बेसी नम्हर दिन बनैत मुदा जहिना कायाक संग माया आ रौदक संग छाया चलिते रहैत तहिना नम्हर दिनक संग धूपो एते बढ़ि-चढ़ि जाइत जे श्रमशक्तिक दौड़मे मझोलको दिनसँ छोट बनि जाइत। सुरूजक शक्तिवाण एते उग्र रूप पकड़ि लइत जे धरतीओ धधड़े जकाँ आगि उगलैपर उताहुल भऽ जाइत। धरती-अकास बीच लुलुआएल लू एक-ताले बाधमे नचैत। जेना राम-रावणक बीच वा महाभारतक सतरहम दिन भेल, तहिना। तेहने तीरसँ बेधित सुलेमान बेहोश भेल ओइ चिड़ै जकाँ श्यामसुनरक दरबज्जापर आबि दाबामे साइकिल ओंगठा ओसारक भुँइएपर चारू नाल चीत खसिते आँखि मूना गेलै। जहिना बन्न आखि साँस चलैत अधमरूक होइत तहिना भेल। श्यामसुनरकेँ बेरूका तीन बजेक चाह पीबैक अभ्यास। बगलक घरक ओसारपर चाह बनबैत रहथि तँए साइकिलक खड़खड़ाएबसँ नै परेखि सकला जे वाण लगल बाझ जकाँ कियो छथि। साइकिलक बात सामान्य तँए समुद्र उपछबसँ नीक जे जइ काजमे हाथ लगल छी अोकरा पूरा ली। सएह केलनि। चाह पीऐत दरबज्जापर अबिते देखलनि जे ई अधमरू भेल के छिआ। मुँह निहारलनि तँ चिन्हल चेहरा सुलेमानक। आँखि बन्न, कुहरैत मनबलाक तँ बोलीओ अस्पष्टे जकाँ भऽ जाइ छै, तँए बाल-बोध वा पशु जकाँ दुख बूझब कठिन भऽ जाइत, तथापि छाती थीर करैत श्यामसुनर टोकलखिन-
“सुलेमान भाय, सुलेमान भाय?”
पानिक तहक अवाज जहिना ऊपर नै अबैत, मुदा पानिक ऊपरक अवाज कम्पित होइत, लहरिक अनुकूल तेतए धरि जाइत जेतए ओ पूर्ण अस्थिर नै भऽ जाइत। श्यामसुनरकेँ उत्तर अबैसँ पहिनहि मन पड़ि गेलनि भिनसुरका अवाज। “पटिया लेब पटिया, पटिया लेब पटिया।”
मुदा लगले मनकेँ नअ घंटा उचटि कहलकनि। भरिसक रौदक चोट आ मेहनतिक मारिसँ एते बेथा गेल छथि जे आँखि खोलैक साहसे नै होइ छन्हि। चिन्हल दरबज्जा आ चिन्हार बोली अकािन करोट फेड़ैत अध-खिल्लू आँखि उठा सुलेमान बाजल-
“श्याम भाय, केकर मुँह देखि घरसँ निकललौं जे एको पाइक बोहनि नै भेल। उधार-पुधार ऐ उमेरमे खाएब नीक नै बुझै छी, कखनि छी कखनि नै छी, केकरो खा कऽ मरब तँ कोसत। जलखै खा कऽ जे निकललौं, सहए छी। खाली पेटमे पानिओ भोंकबे करै छै। पेटमे बगहा लगैए।”
सुलेमानक बात सुनि श्यामसुनरकेँ भेलनि जे भरिसक एकरे बिलाइ कुदब कहै छै। भुखाएल बिलाइ जहिना छटपटाइत अपनो बच्चाकेँ कंठ चभैले तैयार हुअ लगैत तहिना भरिसक होइत हेतै। मुदा रोगो तँ असान नै एक संग केते तीर लगल छन्हि। कोनो घुट्ठीमे तँ कोनो बाँहिमे कोनो छातीमे तँ कोनो माथमे। भूख-पियास, थकान इत्यादिसँ बेधल छथि। तोसैत श्यामसुनर कहलखिन-
“सुलेमान भाय, आँखि नीक नहाँति खोलू। एक्के कप चाह बनौने छेलौं जे अँइठ भऽ गेल अछि। बाजू पहिने चाह पीब आकि खेनाइ खाएब?”
पाश भरल बातमे आस लगबैत सुलेमान बाजल-
“भाय, ऐ घरकेँ कहियो दोसराक बुझलौं जे कोनो बात बजैमे संकोच हएत। देहमे तेते दर्द भऽ रहल अछि जे कनी पीठपर चढ़ि खुनि दिअ पहिने, तखनि बूझल जेतै।”
सए घरक जुलाहा परिवार गोधनपुरमे। झंझारपुरसँ पूब सुखेत पंचायतक गाम गोधनपुर। जैठाम मरदे-मौगीए मिलि बिछानक कारोबार करैए। गाम-गामसँ मोथी कीनि, अपनेसँ सोनक डोरी बाँटि बिछान बीनि, उत्तरमे अंधरा ठाढ़ी, दछिन घनश्यामपुर, पूब घोघरडीहा आ पछिम मेंहथ-कोठिया-रैमा धरिक बजार बना कारोबार करैए। ओना जुलाहा खाली गोधनपुरे टामे नै आनो-आनो गाममे अछि मुदा बिछानक कारोबार गोधनपुरे टामे होइत। शहर-बाजरमे जहिना रंग-बिरंगक वस्तु-जात बिकाइत तहिना गामो-समाजक बजारमे चलैए। जइमे रंग-बिरंगक वस्तु-जातक बिकरी-बट्टा होइए। किछु वस्तुगत अछि आ किछु भावगत।
सएओ परिवार अपन-अपन क्षेत्र बना भिनसरे जेर बना-बना निकलि जाइए। ओना कहियो काल सुलेमानो जेरेमे निकलैत मुदा, आइ असगरे निकलल छल। अपनामे सीमाक अतिक्रमण करबो करैत आ नहियोँ करैत। खुल्ला बजार तँ ओहए ने टिकाउ होइत जे बिसवासू वस्तुक बिकरी करए। नै तँ घटिया माल आ बेसी दाममे वस्तुक बिकरी हएत। मुदा गोधनपुरक पटियाबलामे से नै एकरंगाह वस्तु एक रंगाहे दाममे बिकाइत।
पीठ-सँ-घुट्ठी धरि जखनि श्यामसुनर दस बेर बुलला तखनि सुलेमान पड़ले-पड़ल बाजल-
“भाय, आब उतरि जाउ। एह, अरे बाप रे! आेइ जिनगीसँ घुरलौं। मन हल्लुक भेल।”
कहि फुड़फुडा कऽ उठि बैसैत बाजल-
“भाय, अचेत जकाँ भऽ गेल छेलौं। आँखि चोन्हिया गेल छेलए। सौंसे अन्हारे बूझि पड़ए लगल छेलए। ई तँ रच्छ रहल जे दरबज्जाक पछिला देबालक ठेकान रहल, नै तँ केतए बौआ कऽ मरितौं तेकर ठीक नै।”
श्यामसुनर सुलेमानक बातो सुनैत आ मोने-मन विचारबो करैत जे हो-न-हो दरबज्जापर मरि जाइत तँ मुँहदुस्सी चिड़ै जकाँ लोक केना मुँह दुसैत तेकर कोनो ठीक नै। जैठाम घरपर चिड़ै बैसने घरक सभ किछु चलि जाइ छै तैठाम की होइत! मुदा जइ दुर्गतिक दुर्गपर सुलेमान पहुँच गेल छल ओइठाम मनुखक मनुखपना केहेन होइ, ईहो तँ अछि। सत्तरि-पचहत्तरि बरखक सुलेमान सभ दिन पचास किलो मीटर बिछानक बोझ लऽ कऽ टहलि बेचि जीविकोपार्जन करैत अछि, ओहनकेँ की कहल जाए। जे खून-पसीना एकबट्ट कऽ जीब रहल अछि। ओकर अंतीम बोलो कियो परिवारक सुनि पबितै? मन ठमकिते पुछलखिन-
“सुलेमान भाय, आब केहेन मन लगैए, किछु खाइ-पीबैक इच्छा होइए?”
मुस्की दैत सुलेमान कहलकनि-
“भाय, आब जीब गेलौं। आब खेबे करब किने। किछु दिन आैरो दुनियाँक खेल-बेल देखि लेब।”
जहिना गुड़-घाउक टनक जेते बहैसँ पहिने रहैत अछि मुँह बनि निकलिते किछु बेसीआ जाइत मुदा मूल-खिल निकलला पछाति सुआस पड़ए लगैत, जइसँ रूप बदलि जाइ छै, पाशा आस लगबए लगै छै, तहिना सुलेमान बाजल-
“भाय, सरेलहा भात-रोटी खाइक मन नै होइए।”
“तखनि?”
“टटका जे गहुमक चारिटा रोटी भऽ जाइत तँ मन तिरपित भऽ जइतए। ताबे नहा सेहो लेब।”
सुलेमानक बात सुनि श्यामसुनर कहलखिन-
“कल देखल अछि? बाल्टीन-लोटा आनि दइ छी, नीक नहाँति नहा लेब।”
श्यामसुनरक बात सुनि हँसैत सुलेमान बाजल-
“भाय, एना किए बजै छी। पचासो दिन पानि पीने हएब, आ केतेको दिन नहेने हएब, तखनि कल देखल नै रहत। लोटा-बाल्टीन कथीले आनब, आँगनमे काज हएत। हम सभ तरहक लूरि रखने छी ओहुना ठाढ़े-ठाढ़ वा बैस कऽ नहा लइ छी आ जौं सासुर-समधियौर गेलौं तँ लोटो-बाल्टीन लऽ कऽ नहा लेलौं। ओना, भाय की कहूँ लोको सभ अजीब-अजीब अछि। ने माल-जाल जकाँ नागरि छै आ ने मनुखपना छै। एक दिन अहिना रौदमे मन तबधि गेल। एक गोरेक दरबज्जापर कल देखलिऐ, साइकिल अड़का नहाइले गेलौं। मन भेल पहिने चारि घोँट पानि पीब ली। तही बीच एकटा झोंटहा आबि झटहा फेकलक जे कल छूबा जाएत।”
सुलेमानक बात सुनि श्यामसुनरक मनमे वाल्मीकि आबि गेलखिन। तमसा नदीक तटपर वाण लगल क्रोंच पक्षी। मुदा अपनाकेँ सम्हारि कहलखिन-
“अहूँ सुलेमान भाय कोन खिस्सा भुखाएलमे पसारै छी। झब दनि नहाउ, आँगनमे ताबे रोटी बनबबै छी।”
सुलेमान कल दिस आ श्यामसुनर आँगन दिस बढ़ला। जहिना भोजनक पूर्व स्नानसँ खुशी होइत तहिना सुलेमान कल दिस बढ़ला। मुदा श्यामसुनरक मनमे प्रश्न-पर-प्रश्न उठए लगलनि। पहिल प्रश्न उठलनि जे मृत्युसज्जापर पड़ल यात्रीकेँ वा फाँसीपर चढ़ैत यात्रीकेँ पूछि भोजन देल जाइत अछि तैठाम अपना मुहेँ सुलेमान कहलक जे गहुमक रोटी। बिनु मेजनक गहुमक रोटी ओहने होइत जेहेन डम्हाएल मालदह आम। जौं सोझहे रोटी कहैत तँ मरूआ रोटीक मेजन अचार, पिआजु, नून-मिरचाय, तेल सेहो होइत, मुदा टटका गहुमक रोटी केहेन हएत? सभकेँ अपन-अपन प्रेमी होइ छै। जौं से नै होइ छै तँ जुड़शीतलमे बसिया अरबा चाउरक भात लेल पहिने लोक तरूआ-भुजुआ किए बना लइए मुदा तँए कि मोटका चाउरक बसिया भातक प्रेमी नून-पिआजु-अँचार नै हेतै। मुदा जेते जल्दिबाजीक जरूरति अछि -जल्दिवाजी ऐ लेल जे भुखाएल पेट स्नान पछाति दोसर रूप पकड़ैत- तइमे रसदार तरकारी बनाएब संभव नै, तँए दूटा घेरा पका चटनी आ रोटीसँ काज चलि सकैए। सएह केलनि।
स्नान कएल नोतहारी जकाँ दरबज्जापर अबिते सुलेमानक भुखाएल मन प्रेमी भोजनक बाट तकए लगल। बेर-बेर आँगन दिस तकैत।
आगूमे थारी देखिते सुलेमानक मन सौनक सुहावन जकाँ हरषि उठलनि। रोटीक पहिल टूक चटनीक संग मुँहमे अबिते दँतिया कऽ दाँत पकड़ि जीह रस चूसए लगलनि। रस पबिते बिहुँसैत सुलेमान बाजल-
“भाय, दुनियाँमे केतौ किछु ने छै। छै सबटा अपना मनमे। जाबे आँखि तकै छी ताबे बड़ बढ़ियाँ, आँखि मुनिते दुनियाँ धिया-पुताक खेल जकाँ उसरि जाइ छै। अपने मुइने सृष्टिक लोप भऽ जाइ छै।”
सुलेमानक गंभीर विचार सुनि श्यामसुनरक मनमे उठलनि जे भोजैत जौं भोजहरिक रसगर बात सुनै छै तँ ओ आरो बेसी आनन्दित होइ छै। मुदा अपन बात तँ बिनु प्रश्न पुछने नै हएत। द्वैतमे दुनियाँ हेराएल छै। बाढ़ि आएल धार जकाँ केतए-सँ-केतए भँसिया जाएत तेकर ठेकान रहत। श्यामसुनर पुछलखिन-
“सुलेमान भाय, ऐ उमेरमे एते भारी काज किए करै छी?”
श्यामसुनरक प्रश्न सुनि सुलेमान विह्वल भऽ गेल। जिनगीक हारल सिपाही जकाँ तरसैत बाजल-
“भाय, जखनि अहाँ घरक बात पुछिए देलौं तखनि किए ने सभ बात कहिए दी।”
सुलेमानक बात सुनि श्यामसुनर बूझि गेला जे बरियातीक भोज हुअ चाहैत अछि, से नै तँ चरिया दियनि-
“सुलेमान भाय, कहने छेलौं जे गरम-गरम रोटी खाएब सराएल नै खाएब आ अपने गपक पाछू सरबै छी?”
श्यामसुनरक बात सुनि हाँइ-हाँइ दूटा रोटी आ अदहा चटनी खा एक घोंट पानि पीब सुलेमान कहलकनि-
“भाय, माए-बापक बड़ दुलारू बेटा छेलिऐ। खाइ-पीबैक कोनो दुख-तकलीफ परिवारमे नै रहए। कपड़ाक कारोबार छल। चरखा चलबैसँ लऽ कऽ खादी भंडारसँ हाट धरिक कारोबार छल।”
श्यामसुनरक मनमे उठलनि- मोबाइल, टी.बी, कम्प्यूटर, कपड़ा, जूतासँ घर भरल रहै छै मुदा सबुरक केतौ ठेकान नै। भरि पेट अन्न नै, फटलो वस्त्र नै, छुच्छहो घरमे सबुर केना फड़ि जाइ छै!! सुलेमानक परिवारिक जिनगीक ललिचगर गप सुनि श्यामसुनर जिज्ञासा केलनि-
“ओ कारोबार किए छोड़ि देलिऐ। मेहनतो आ आमदोक खियालसँ तँ निके छेलए?”
बामा हाथ चानिपर ठोकैत सुलेमान कहलकनि-
“गाम-गामक बाबू-भैया सभ गरीबक कारखाना उजाड़ि देलक। खादी भंडारकेँ लूटि लेलक। छुच्छे हाथे की करितौं।”
फेर जिज्ञासा करैत श्यामसुनर पुछलखिन-
“कोन-कोन तरहक कपड़ा बनबै छेलिऐ?”
सुलेमान कहलकनि-
“पहिरन वस्त्रसँ लऽ कऽ ओढ़ैक सलगा धरि बनबै छेलिऐ।”
डुमैत नाव देखि जहिना नैया -नाविक- निराश भऽ जाइत जे जौं जिनगी बँचिओ जाएत, तँ जीब केना। तहिना सुलेमानक तरसैत मन काँपए लगल।
आगू बढ़बैत श्यामसुनर पुछलखिन-
“ई तँ धिया-पुताक खेल भेल, जाए दियौ।”
श्यामसुनर सुलेमानकेँ तँ कहि देलखिन मुदा मन ठमकलनि। काजक रूपमे समाज बँटल अछि। ओइ काजक लूरि तँ ओकरा लेल सुरक्षित अछि। जौं कागजी ज्ञानक अभावो रहतै आ विकसित बेवहारिक ज्ञान देल जाइ तँ की घर-घर पाठशाला नै बनतै। जरूरति छल समायानुकूल ओकरा बनबैक। से नै भेल।
तेसर रोटी खाइत सुलेमान बाजल-
“भेल तँ सहए, मुदा परिवार बिलटि गेल।”
परिवारक बिलटब सुनि श्यामसुनर आगू बढ़ि पुछलखिन-
“अपन परिवारक कारोबार मरि गेला पछाति की केलिऐ?”
श्यामसुनरक प्रश्न सुनि उत्साहित होइत सुलेमान बाजल-
“की केलिऐ! हमरो जुआनीक उठानि रहए। मनमे अरोपि लेलिऐ जे दुनियाँमे केतौसँ कमा कऽ परिवार जीवित रखबे करब।”
सुलेमानक संकल्पित बात सुनि वाह-वाही दैत श्यामसुनर पुछलखिन-
“दोसर कोन काज केलिऐ?”
सुलेमान कहलकनि-
“गाम-गामक कपड़ा बुनिनिहार बम्बई चलि गेलिएे।”
“बम्बईमे केतए?”
“भिवंडी। भिवंडीमे लूम चलै छै। ओइमे कपड़ा बुनाइ होइ छै। गमैया लूरि तँ रहबे करए, लगले नोकरी भऽ गेल। ओना मजदूरी रेट कम रहए मुदा काजक माप सेहो रहै। जेते करब तेते हएत। जुआन-जहान रहबे करी दिनकेँ ने दिन आ रातिकेँ ने राति बुझिऐ। खूब कमेलौं।”
श्यामसुनर पुछलखिन-
“तखनि ओकरा किए छोड़ि देलिऐ?”
श्यामसुनरक बात सुनि सुलेमानकेँ ओहिना भेलनि जहिना चोटेपर दोहरा-तेहरा कऽ चोट लगलासँ होइत। कुम्हलाएल फूल जकाँ मुँह मलिन आ ठोरमे फुड़फुड़ी आबए लगलनि नम्हर साँस छोड़ैत बाजल-
“भाय, चारि साल खूब कमेलौं, पाँचम साल बिहारी-मराठीक हल्ला उठल। हल्ले नै उठल केतेकेँ जान गेल, केतेकेँ बहु-बेटी छिनाएल, केतेकेँ कमाइ लूटाएल। सभ किछु छोड़ि जान बँचा गाम अाबि गेलौं।”
तैपर श्यामसुनर फेर पुछलखिन-
“गाममे आबि फेर की केलिऐ?”
सुलेमान कहलकनि-
“तेही दिनसँ पटियाक ई कारोबार शुरू केलिऐ। सभ परानी लगल रहै छी, घीचि-तीड़ि कऽ कहुना दिन बितबै छी।”
“सुलेमान भाय, हम ई नै कहब जे अहाँ नै काज करू, मुदा काजक ओकाति तँ देखए पड़त किने। कहुना-कहुना तँ चालीस-पचास किलोमीटर साइकिल चलबिते हेबै?”
“हँ से ने किए चलबिते हेबै। आब की ओ कोस रहल जे घंटामे एक कोस लोक चलै छेलै।”
“एक तँ अोहिना शरीर ढील भऽ रहल अछि तैपर साइकिल चलबै छी। तेतबे नै, हो-न-हो केतौ रस्ता-पेरामे गीरिए परब आ हाथ-पएर टूटि जाएत तँ के देखत?”
एक तँ सुलेमानक जरल मन ठंढ़ाएल तैपरसँ परिवार लेल हाथ-पएर टुटब सुिन बाजल-
“भाय, केतबो अन्हारमे अनचिन्हार लोक ढेरिया किए ने गेल, मुदा हमहूँ कोनो समाजक लोक छी तँए सभ समाज अपन-अपन धर्मक पालन करैए। तहूमे हम तँ चिन्हार छी, गोटे-गोटे अनठा कऽ आगू बढ़ि जाइत मुदा सभ तेहने तँ नहियेँ अछि। तहूमे जागल लोककेँ थोड़े विनास होइ छै।”
सुलेमानक जागल बात सुनि श्यामसुनर ठमकला। बात तँ बड़ सुनर अछि मुदा जागलक की अर्थ बुझै छथि, से बिनु जनने बात नै बूझि सकब। एक्के चीजक नाओं-शब्द ढेर अछि, नाओंक संग काज जुड़ल अछि। तैठाम बिनु पुछने काज नै चलत। पुछलखिन-
“भाय, जागल केकरा कहै छिऐ?”
जेना सुलेमानकेँ रटले होइ तहिना धाँइ-दऽ बाजल-
“भाय, जखनि आँखि मूनल देखै छिऐ तँ बूझि जाइ छिऐ जे सूतल अछि आ आँखि तकैत रहैए तँ बूझि जाइ छिऐ जे जागल अछि।”
फेर ताकब आ मुनबक ओझरी श्यामसुनरकेँ लगलनि। मुदा ओझरीमे नै पड़ि आगू बढ़ैत पुछलखिन-
“केते गोटेक परिवार अछि।”
सुलेमान कहलकनि-
“अछि तँ बहुत मुदा चारू बेटीकेँ सासुर बसने अखनि तीनिए गोरेक अछि।”
श्यामसुनर पुछलखिन-
“बेटासँ ने किए ई काज करबै छी। ओ तँ जुआन हएत?”
बेटाक नाओं सुनि सुलेमान विह्वल भऽ गेल। जेना केतौ सुख-दुख दुनू बहिन गारा-जोड़ी कऽ सामाक गीत गबैत तहिना सुलेमान बाजल-
“भाय, उमेरक ढलानेमे बेटा भेल। सभसँ छोट अछि। ओकरो दू अक्षर नै पढ़ा देबै, तँ लोक की कहत?”
लोक लाज सुनि श्यामसुनर हरा गेला। एहनो जिनगीमे लोक-लाज जीवित अछि। बिहुँसैत पुछलखिन-
“मन लगा कऽ पढ़ैए किने?”
केकरा मनक बात ऐ युगमे के कहत। सभ अपने बेथे बेथाएल अछि। सुलेमान बाजल-
“भाय, से तँ ओकरे मन कहतै जे मन लगा कऽ पढ़ै छी आकि मन उड़ा कऽ पढ़ै छी।”
“अहाँ की देखै छिऐ?”
“भाय, हम तँ अपना धंधामे लगल रहै छी। तखनि केना देखबै?”
“संगी-साथी सभ कहैत हएत किने?”
“हँ, से तँ कहैए जे जाइए पढ़ैले आ चलि जाइए सिनेमा देखए, मैच देखए।”
“परीछामे पास करैए किने?”
“हँ से तँ ढौऔ-कौड़ी लगने पास कइए जाइए।”
“तब तँ आशा अछि?”
“हँ, से तँ ओकरेपर टक लगौने छी। जौं कहीं नोकरी भेलै तँ दिने बदलि जाएत।”
बेटाक बात छोड़ि श्यामसुनर पुछलखिन-
“घरवाली की सभ करै छथि?”
पत्नीक नाओं सुनि सुलेमान पसिज गेल। पत्नी, पत्नी रहल। संग चलनिहारि, काँट-कुशक परवाह केने बिना कखनो गुरुक काज करैत तँ कखनो संगीक, कखनो प्रेमीक, जिनगीक अंतिम क्षण धरि रहैक प्रतिज्ञा...। बाजल-
“भाय, कहुना कऽ बुढ़िया भानस भात कऽ लइए। बेचारी दम्मासँ पीड़ित अछि।”
“इलाज किए ने करा दइ छियनि?”
“गरीब घरक लोकक इलाज की हेतै। जेते पथ होइ छै तइसँ बेसी कुपथ होइ छै। तखनि तँ चाहै छी जे बेचारी पहिने मरए।”
पहिने मरए सुनि श्याम सुन्दर पुछलखिन-
“से किए?”
“एतेटा जिनगीक सभ कमाइ लूटा जाएत, जखनि हम मरि जेबै आ ओइ बेचारीक भीखक कलंक लगत।”
सुलेमानक बात सुनि श्यामसुनर गुम भऽ गेला। किछु काल पछाति कहलखिन-
“आइ रहि जाउ। काल्हि ऐम्हरेसँ बेचैत-विकनैत चलि जाएब।”
हँसैत सुलेमान बाजल-
“भाय, जेना आइ एको पाइ बोहनि नै भेल तेना नीके हएत। मुदा, बेमरयाह घरवालीकेँ एक नजरि नै देखि लेब से केहेन हएत।”m m m
Subscribe to: Post Comments (Atom)


text:
Festivals In Mithila
मिथिला में आई लाबा भुजि, कालि गोसाऊन बिसहाराक काँच दूध आ धानक लाबा चढाओल जेतनि। बड श्रद्धा सौं पवित्र बासन में भुजै छथि मिथिलानी। धन्य मिथिलानी जे अपन संस्कृति परंपरा टिकल अछि।जय हो शक्ति स्वरूपे प्रकृति के जीवंत स्वरूप मिथिलानी शत शत नमन।
साऊन कृष्ण पंचमी मौना पंचमी कहल जाई अछि।आजुक दिन मिथिलानी घर दुआइर नीपी धोई स्नान कय गोसाउन विषहारा के मौन भय सिनूर पिठार लगा दूध आ धानक लाबा सौं पूजन करै छथि,आई सौं मधुश्रावनी धरि मिथिलानी गोसाऊन के दूध लाबा नित अर्पण करती।पवित्र सौं खीर आ घोरजाऊर बना भगवती विषहारा के अर्पण कय ओहि दवाल पर गोबर सौं विषहाराक पाँचटा चित्र बना पीयर कपड़ा सौं झाँपी चारू कोन पर गोबर सौं साटि दूबि साटि बीच में एकटा डोकी साटि सातटा मऊनी में माटि आनि अंगना में ठाँऊ क पिठार सौं अरिपन दय सातटा पंचमीक थुम्हा बना सिनूर पिठार लगा दूइब चढवैत छथि आ पंचमी वितलाक बाद सब घर मे सालोभरीक लेल राखि दैत छथि।परिवारक सब लोकनि नीम नेबो मूंह में ल चिबा “विषहारा मूँह तीत कोत” तीनबेर कहैत थुकैर सपरिवार गोसाउनिक प्रसाद खीर घोरजाऊर ग्रहण करै छथि।
अहिसाल जाहि कन्या के विवाह भेल रहै छनि हुनका अहिठाम इ पंचमी पूजा विशेष रूप में केल जाई छनि। हुनका सासुर सौं भार अबै छनि।अचल सोहागक लेल मधुश्रावनी पावैन आईए सौं मनसा देवीक पूजा कथा सौं आरंभ कय अंगना अंगना सौं कथा सुनैलेल आयल हकार पुरनिहारि के सासुर सौं आयल बादाम भेंट दय स्त्री पुरोहिताइन सौं मधुश्रावनीक कथा सबमिली सुनैत छथि फूलो लोढनाई आइए सौं आरंभ अछि।भैर मधुश्रावनी सब नवविवाहिता मिली सखी बहिनपा संग गीतनाद गवैत फूल लोडह जाई छथि।5 तारीख धरि मिथिलाक टोल बाट सब फूललोढनिहारि सौं सुगंधित रहै अछि।
साँझखन सब दुआइरक मोखपर गोबर सौं विसहाराक आकृति बना एकटा बासन में मूसहैन मैट में धानक लाबा, फूटल लहठी, उल्टा सरसों मिला विद्वजन सौं मंत्रा घर दुआइर दलान सौंसे पुरूष छिटै छथि।जाहि सौं सँपक प्रकोप कम भ जाई छैक।किएक त वर्षा भेला सौं बिहैर में पैन भैर गेलाक कारणे साँप बाहर भय विचरण करे लागल ओहि काट सौं बचक लेल मनसा देवीक जन्मदिन पर नागपंचमी मिथिला में मनाओल जाई अछि।


text:
५ जुलाई २००४ केँ'भालसरिक गाछ'- मैथिली जालवृत्तसँ प्रारम्भ इंटरनेटपर मैथिलीक प्रथम उपस्थितिक यात्रा विदेह- प्रथम मैथिली पाक्षिक ई पत्रिका धरि पहुँचल अछि,जे http://www.videha.co.in/ पर ई प्रकाशित होइत अछि। आब 'भालसरिक गाछ' जालवृत्त 'विदेह' ई-पत्रिकाक प्रवक्ताक संग मैथिली भाषाक जालवृत्तक एग्रीगेटरक रूपमे प्रयुक्त भऽ रहल अछि। विदेह ई-पत्रिका ISSN 2229-547X VIDEHA
Monday, August 30, 2010
'विदेह' ६४ म अंक १५ अगस्त २०१० (वर्ष ३ मास ३२ अंक ६४)-PART V
श्वेता झा चौधरी
गाम सरिसव-पाही, ललित कला आ गृहविज्ञानमेस्नातक। मिथिला चित्रकलामे सर्टिफिकेट कोर्स। कला प्रदर्शिनी: एक्स.एल.आर.आइ., जमशेदपुरक सांस्कृतिक कार्यक्रम, ग्राम-श्री मेला जमशेदपुर, कला मन्दिर जमशेदपुर ( एक्जीवीशन आ वर्कशॉप)। कला सम्बन्धी कार्य: एन.आइ.टी. जमशेदपुरमे कला प्रतियोगितामेनिर्णायकक रूपमे सहभागिता, २००२-०७ धरि बसेरा, जमशेदपुरमे कला-शिक्षक (मिथिलाचित्रकला), वूमेन कॉलेज पुस्तकालय आ हॉटेल बूलेवार्ड लेल वाल-पेंटिंग। प्रतिष्ठित स्पॉन्सर: कॉरपोरेट कम्युनिकेशन्स, टिस्को; टी.एस.आर.डी.एस, टिस्को; ए.आइ.ए.डी.ए., स्टेट बैंक ऑफ इण्डिया, जमशेदपुर; विभिन्न व्यक्ति, हॉटेल, संगठन आ व्यक्तिगत कला संग्राहक। हॉबी:मिथिला चित्रकला, ललित कला, संगीत आ भानस-भात।
फेर ज्ञ अछि ज् आ ञ क संयुक्त मुदा गलत उच्चारण होइत अछि- ग्य। ओहिना क्ष अछि क् आ ष क संयुक्त मुदा उच्चारण होइत अछि छ। फेर श् आ र क संयुक्त अछि श्र ( जेना श्रमिक) आ स् आ र क संयुक्त अछि स्र (जेना मिस्र)। त्र भेल त+र ।
उच्चारणक ऑडियो फाइल विदेह आर्काइव http://www.videha.co.in/ पर उपलब्ध अछि। फेर केँ / सँ / पर पूर्व अक्षरसँ सटा कऽ लिखू मुदा तँ/ के/ कऽ हटा कऽ। एहिमे सँ मे पहिल सटा कऽ लिखू आ बादबला हटा कऽ। अंकक बाद टा लिखू सटा कऽ मुदा अन्य ठाम टा लिखू हटा कऽ– जेना छहटा मुदा सभ टा। फेर ६अ म सातम लिखू- छठम सातम नहि। घरबलामे बला मुदा घरवालीमे वाली प्रयुक्त करू।
रहए- रहै मुदा सकैए (उच्चारण सकै-ए)।
मुदा कखनो काल रहए आ रहै मे अर्थ भिन्नता सेहो, जेना से कम्मो जगहमे पार्किंग करबाक अभ्यास रहै ओकरा। पुछलापर पता लागल जे ढुनढुन नाम्ना ई ड्राइवर कनाट प्लेसक पार्किंगमे काज करैत रहए।
क (जेना रामक) –रामक आ संगे (उच्चारण राम के /राम कऽ सेहो)
सँ- सऽ
चन्द्रबिन्दु आ अनुस्वार- अनुस्वारमे कंठ धरिक प्रयोग होइत अछि मुदा चन्द्रबिन्दुमे नहि। चन्द्रबिन्दुमे कनेक एकारक सेहो उच्चारण होइत अछि- जेना रामसँ- (उच्चारण राम सऽ) रामकेँ- (उच्चारण राम कऽ/ राम के सेहो)।
केँ जेना रामकेँ भेल हिन्दीक को (राम को)- राम को= रामकेँ
क जेना रामक भेल हिन्दीक का ( राम का) राम का= रामक
कऽ जेना जा कऽ भेल हिन्दीक कर ( जा कर) जा कर= जा कऽ
सँ भेल हिन्दीक से (राम से) राम से= रामसँ
सऽ तऽ त केर एहि सभक प्रयोग अवांछित।
के दोसर अर्थेँ प्रयुक्त भऽ सकैए- जेना के कहलक?
नञि, नहि, नै, नइ, नँइ, नइँ एहि सभक उच्चारण- नै
त्त्व क बदलामे त्व जेना महत्वपूर्ण (महत्त्वपूर्ण नहि) जतए अर्थ बदलि जाए ओतहि मात्र तीन अक्षरक संयुक्ताक्षरक प्रयोग उचित। सम्पति- उच्चारण स म्प इ त (सम्पत्ति नहि- कारण सही उच्चारण आसानीसँ सम्भव नहि)। मुदा सर्वोत्तम (सर्वोतम नहि)।
राष्ट्रिय (राष्ट्रीय नहि)
सकैए/ सकै (अर्थ परिवर्तन)
पोछैले/
पोछैए/ पोछए/ (अर्थ परिवर्तन)
पोछए/ पोछै
ओ लोकनि ( हटा कऽ, ओ मे बिकारी नहि)
ओइ/ ओहि
ओहिले/ ओहि लेल
जएबेँ/ बैसबेँ
पँचभइयाँ
देखियौक (देखिऔक बहि- तहिना अ मे ह्रस्व आ दीर्घक मात्राक प्रयोग अनुचित)
जकाँ/ जेकाँ
तँइ/ तैँ
होएत/ हएत
नञि/ नहि/ नँइ/ नइँ
सौँसे
बड़/ बड़ी (झोराओल)
गाए (गाइ नहि)
रहलेँ/ पहिरतैँ
हमहीं/ अहीं
सब - सभ
सबहक - सभहक
धरि - तक
गप- बात
बूझब - समझब
बुझलहुँ - समझलहुँ
हमरा आर - हम सभ
आकि- आ कि
सकैछ/ करैछ (गद्यमे प्रयोगक आवश्यकता नहि)
मे केँ सँ पर (शब्दसँ सटा कऽ) तँ कऽ धऽ दऽ (शब्दसँ हटा कऽ) मुदा दूटा वा बेशी विभक्ति संग रहलापर पहिल विभक्ति टाकेँ सटाऊ।
एकटा दूटा (मुदा कैक टा)
बिकारीक प्रयोग शब्दक अन्तमे, बीचमे अनावश्यक रूपेँ नहि। आकारान्त आ अन्तमे अ क बाद बिकारीक प्रयोग नहि (जेना दिअ, आ )
अपोस्ट्रोफीक प्रयोग बिकारीक बदलामे करब अनुचित आ मात्र फॉन्टक तकनीकी न्यूनताक परिचायक)- ओना बिकारीक संस्कृत रूप ऽ अवग्रह कहल जाइत अछि आ वर्तनी आ उच्चारण दुनू ठाम एकर लोप रहैत अछि/ रहि सकैत अछि (उच्चारणमे लोप रहिते अछि)। मुदा अपोस्ट्रोफी सेहो अंग्रेजीमे पसेसिव केसमे होइत अछि आ फ्रेंचमे शब्दमे जतए एकर प्रयोग होइत अछि जेना raison d’etre एतए सेहो एकर उच्चारण रैजौन डेटर होइत अछि, माने अपोस्ट्रॉफी अवकाश नहि दैत अछि वरन जोड़ैत अछि, से एकर प्रयोग बिकारीक बदला देनाइ तकनीकी रूपेँ सेहो अनुचित)।
अइमे, एहिमे
जइमे, जाहिमे
एखन/ अखन/ अइखन
केँ (के नहि) मे (अनुस्वार रहित)
भऽ
मे
दऽ
तँ (तऽ त नहि)
सँ ( सऽ स नहि)
गाछ तर
गाछ लग
साँझ खन
जो (जो go, करै जो do)
३.नेपालआभारतक मैथिली भाषा-वैज्ञानिक लोकनि द्वारा बनाओल मानक शैली
1.नेपालक मैथिली भाषा वैज्ञानिक लोकनि द्वारा बनाओल मानकउच्चारण आ लेखन शैली
(भाषाशास्त्री डा. रामावतार यादवक धारणाकेँ पूर्ण रूपसँ सङ्ग लऽ निर्धारित)
मैथिलीमे उच्चारण तथा लेखन
१.पञ्चमाक्षर आ अनुस्वार: पञ्चमाक्षरान्तर्गत ङ, ञ, ण, न एवं म अबैत अछि। संस्कृत भाषाक अनुसार शब्दक अन्तमे जाहि वर्गक अक्षर रहैत अछि ओही वर्गक पञ्चमाक्षर अबैत अछि। जेना-
अङ्क (क वर्गक रहबाक कारणे अन्तमे ङ् आएल अछि।)
पञ्च (च वर्गक रहबाक कारणे अन्तमे ञ् आएल अछि।)
खण्ड (ट वर्गक रहबाक कारणे अन्तमे ण् आएल अछि।)
सन्धि (त वर्गक रहबाक कारणे अन्तमे न् आएल अछि।)
खम्भ (प वर्गक रहबाक कारणे अन्तमे म् आएल अछि।)
उपर्युक्त बात मैथिलीमे कम देखल जाइत अछि। पञ्चमाक्षरक बदलामे अधिकांश जगहपर अनुस्वारक प्रयोग देखल जाइछ। जेना- अंक, पंच, खंड, संधि, खंभ आदि। व्याकरणविद पण्डित गोविन्द झाक कहब छनि जे कवर्ग, चवर्ग आ टवर्गसँ पूर्व अनुस्वार लिखल जाए तथा तवर्ग आ पवर्गसँ पूर्व पञ्चमाक्षरे लिखल जाए। जेना- अंक, चंचल, अंडा, अन्त तथा कम्पन। मुदा हिन्दीक निकट रहल आधुनिक लेखक एहि बातकेँ नहि मानैत छथि। ओ लोकनि अन्त आ कम्पनक जगहपर सेहो अंत आ कंपन लिखैत देखल जाइत छथि।
नवीन पद्धति किछु सुविधाजनक अवश्य छैक। किएक तँ एहिमे समय आ स्थानक बचत होइत छैक। मुदा कतोक बेर हस्तलेखन वा मुद्रणमे अनुस्वारक छोट सन बिन्दु स्पष्ट नहि भेलासँ अर्थक अनर्थ होइत सेहो देखल जाइत अछि। अनुस्वारक प्रयोगमे उच्चारण-दोषक सम्भावना सेहो ततबए देखल जाइत अछि। एतदर्थ कसँ लऽ कऽ पवर्ग धरि पञ्चमाक्षरेक प्रयोग करब उचित अछि। यसँ लऽ कऽ ज्ञ धरिक अक्षरक सङ्ग अनुस्वारक प्रयोग करबामे कतहु कोनो विवाद नहि देखल जाइछ।
२.ढ आ ढ़ : ढ़क उच्चारण “र् ह”जकाँ होइत अछि। अतः जतऽ “र् ह”क उच्चारण हो ओतऽ मात्र ढ़ लिखल जाए। आन ठाम खाली ढ लिखल जएबाक चाही। जेना-
अपूर्ण रूप : छनि, कहलनि, कहलौँ, गेलऽ, नइ, नञि, नै।
९.ध्वनि स्थानान्तरण : कोनो-कोनो स्वर-ध्वनि अपना जगहसँ हटि कऽ दोसर ठाम चलि जाइत अछि। खास कऽ ह्रस्व इ आ उक सम्बन्धमे ई बात लागू होइत अछि। मैथिलीकरण भऽ गेल शब्दक मध्य वा अन्तमे जँ ह्रस्व इ वा उ आबए तँ ओकर ध्वनि स्थानान्तरित भऽ एक अक्षर आगाँ आबि जाइत अछि। जेना- शनि (शइन), पानि (पाइन), दालि ( दाइल), माटि (माइट), काछु (काउछ), मासु (माउस) आदि। मुदा तत्सम शब्द सभमे ई निअम लागू नहि होइत अछि। जेना- रश्मिकेँ रइश्म आ सुधांशुकेँ सुधाउंस नहि कहल जा सकैत अछि।
१०.हलन्त(्)क प्रयोग : मैथिली भाषामे सामान्यतया हलन्त (्)क आवश्यकता नहि होइत अछि। कारण जे शब्दक अन्तमे अ उच्चारण नहि होइत अछि। मुदा संस्कृत भाषासँ जहिनाक तहिना मैथिलीमे आएल (तत्सम) शब्द सभमे हलन्त प्रयोग कएल जाइत अछि। एहि पोथीमे सामान्यतया सम्पूर्ण शब्दकेँ मैथिली भाषा सम्बन्धी निअम अनुसार हलन्तविहीन राखल गेल अछि। मुदा व्याकरण सम्बन्धी प्रयोजनक लेल अत्यावश्यक स्थानपर कतहु-कतहु हलन्त देल गेल अछि। प्रस्तुत पोथीमे मथिली लेखनक प्राचीन आ नवीन दुनू शैलीक सरल आ समीचीन पक्ष सभकेँ समेटि कऽ वर्ण-विन्यास कएल गेल अछि। स्थान आ समयमे बचतक सङ्गहि हस्त-लेखन तथा तकनीकी दृष्टिसँ सेहो सरल होबऽबला हिसाबसँ वर्ण-विन्यास मिलाओल गेल अछि। वर्तमान समयमे मैथिली मातृभाषी पर्यन्तकेँ आन भाषाक माध्यमसँ मैथिलीक ज्ञान लेबऽ पड़ि रहल परिप्रेक्ष्यमे लेखनमे सहजता तथा एकरूपतापर ध्यान देल गेल अछि। तखन मैथिली भाषाक मूल विशेषता सभ कुण्ठित नहि होइक, ताहू दिस लेखक-मण्डल सचेत अछि। प्रसिद्ध भाषाशास्त्री डा. रामावतार यादवक कहब छनि जे सरलताक अनुसन्धानमे एहन अवस्था किन्नहु ने आबऽ देबाक चाही जे भाषाक विशेषता छाँहमे पडि जाए।
-(भाषाशास्त्री डा. रामावतार यादवकधारणाकेँ पूर्ण रूपसँ सङ्ग लऽनिर्धारित)
2. मैथिली अकादमी, पटना द्वारा निर्धारित मैथिली लेखन-शैली
1. जे शब्द मैथिली-साहित्यक प्राचीन कालसँ आइ धरि जाहि वर्त्तनीमे प्रचलित अछि, से सामान्यतः ताहि वर्त्तनीमे लिखल जाय- उदाहरणार्थ-


text:
अप्पन काज सुतारि रहल अछि
सबहक सब उघारि रहल अछि
जय मैथिली, जय मैथिल कहि-कहि
सबहक पीठ ससारि रहल अछि
सबहके सब खिहारि रहल अछि
आफद एकटा, पांच टकिया पर
पनसैया नवका चाहि रहल अछि
सबहक़े सब संघारि रहल अछि
सुच्चा मैथिल कहि , हमहिं टा
अप्पन शान बघारि रहल अछि
सबके सब पछारि रहल अछि
दड़िभंगा दिल्ली वा बम्बई
मैथिलीक भीत उखाड़ि रहल अछि
अप्पन चूल्हि पजारि रहल अछि
उपलब्धि एखनहु तक किछु नहि
छिट्टे पथिये बाँटि रहल अछि
मैथिलीक शोणित चाटि रहल अछि
जे .... करबै .. हमहीं टा करबै
सब के सब टिट कारि रहल अछि
अप्पन रूप निखारि रहल अछि
हम छी बाभन तू छैं सोल्हकन
मनुख मनुख्ख के बाँटि रहल अछि
जरि मिथिला राज्यक काटि रहल अछि
थौक् भाव सम्मान 'विभूतिक'
परसि परसि चुचकारि रहल अछि
अप्पन बाट सुधारि रहल अछि
सबहक सब उघारि रहल अछि


text:
आरोपी 16 वर्षीय छात्र केँ पिता कहलनि कि सीबीआई हुनकर बेटा क' फंसा रहल अछि। आरोपी के पिता कहलनि कि हुनकर बेटा क' अपराध स्वीकार करबाक लेल प्रताड़ित कायल जे रहल अछि, जे ओ नहि केना छथि। आगा ओ कहलनि कि सीबीआई अधिकारी अपराध स्वीकार नहि करबा पर हुनकर पूरा परिवार क' गोली मारबाक धमकी द' रहल अछि। सीबीआई केँ एहि धमकी के बाद हुनकर बेटा अपराध स्वीकार केना छथि।
ओम्हर, कहल जे रहल अच्छी कि आरोपी छात्र सीपीओ केर समक्ष सोम दिन प्रद्युम्न केर हत्या नहि करबाक बात कहलनि। एक सीपीओ अधिकारी नाम नहि बतेबाक शर्त पर कहलनि कि आरोपी छात्र एकदम शांत नजैर आबैत छल। हम हुनका कहलो कि हम सीपीओ अधिकारी छी। कृपा करि बिना कोनो डर के सभ बात बताऊ। तखन छात्र कहलनि कि ओ किनको हत्या नहि केना छथि हुनका फंसाओल जे रहल अछि।
अपने क' बता दी 8 नवंबर क' छात्र क' हिरासत मे लेबाक बाद सीबीआई कहने छल कि छात्र अप्पन पिता आओरजांचकर्ता सभक समक्ष अप्पन अपराध स्वीकार केलनि। सीपीओ कही रहल अछि कि आरोपी छात्र कहने छथि कि डरा के हत्याक बात स्वीकार केलनि। सीपीओ कही रहल अछि कि जांचकर्ता सभ छात्र क' मारी पीटी प्रताड़ित केना छल। सीबीआई पूछताछ केर दौरान जूवेनाइल जस्टिस बोर्ड के कोनो सदस्य क' ओता नहि रहे देना छल। पता नहि ई केहेन प्रक्रिया छल।
आरोपी छात्र केन पिता कहलनि कि ओ एहि मामला मे प्रधानमंत्री सँ हस्तक्षेप करबाक मांग करथिन। आगा ओ कहलनि कि हम एहि मामला के सभक लग ल' जायब। सीबीआई एहि हत्या कांड मे हम्मर बेटा केँ शामिल होयबाक कोनो सबूत नहि देना अछि। हमर बेटा प्राइमरी विंग केर बाथरूम मे इसलिए गेल छल किएक जे ओ म्यूजिक रूम दिस जे रहल छल। एहि दौरान ओ बाथरूम मे खून सँ लथपथ प्रद्युम्न के देखने छल।
गौरतलब अछि कि प्रद्युम्न केर 8 सितंबर क' रायन इंटरनैशनल स्कूल के बाथरूम मे हत्या क' देल गेल छल। गुरुग्राम पुलिस एहि मामला मे एक बस कंडक्टर अशोक क' गिरफ्तारी केना छल, मुदा सीबीआई बस कंडक्टर क' क्लीनचिट द' देना अछि।


text:
नई दिल्ली। राष्ट्रपति प्रणव मुखर्जी दिल्ली क लीमेरेडियन होटल मे राष्ट्रीय औद्योगिक आ व्यावसायिक सम्मेलन क उद्घाटन केलथि। एहि सम्मेलनक आयोजन पीएचडी चैम्बर आफ कामर्स एंड इंडस्ट्रीज केलक अछि। एहि सम्मेलन मे स्टेट विद हाइएस्ट इंडस्ट्रियल ग्रोथ क रूप मे बिहार कए चयनित भेला पर उपमुख्यमंत्री सह वित्तमंत्री सुशील कुमार मोदी राष्ट्रपति क हाथ स पुरस्कार प्राप्त केलथि। सम्मेलन मे राज्य क सामाजिक-आर्थिक विकास स जुड़ल विभिन्न मुद्दा पर विचार कैल गेल। एहि मौका पर सुशील मोदी बिहार क विकास दर स जुड़ल विभिन्न पहलु पर अपन विचार व्यक्त केलथि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर
मोदी लेलथि बढैत बिहार क पुरस्कार
नई दिल्ली। राष्ट्रपति प्रणव मुखर्जी दिल्ली क लीमेरेडियन होटल मे राष्ट्रीय औद्योगिक आ व्यावसायिक सम्मेलन क उद्घाटन केलथि। एहि सम्मेलनक आयोजन पीएचडी चैम्बर आफ कामर्स एंड इंडस्ट्रीज केलक अछि। एहि सम्मेलन मे स्टेट विद हाइएस्ट इंडस्ट्रियल ग्रोथ क रूप मे बिहार कए चयनित भेला पर उपमुख्यमंत्री सह वित्तमंत्री सुशील कुमार मोदी राष्ट्रपति क हाथ स पुरस्कार प्राप्त केलथि। सम्मेलन मे राज्य क सामाजिक-आर्थिक विकास स जुड़ल विभिन्न मुद्दा पर विचार कैल गेल। एहि मौका पर सुशील मोदी बिहार क विकास दर स जुड़ल विभिन्न पहलु पर अपन विचार व्यक्त केलथि।


text:
उपमहानगरपालिका
उपमहानगरपालिका (अङ्ग्रेजी: Sub-metropolitan city) एक शहरी विभाजनक प्रकार छी । नेपालमे शहरसभके महानगरपालिका, उपमहानगरपालगका आ नगरपालिकामे विभाजन कएल गेल अछि ।
उपमहानगरपालिकाक लेल आवश्यकतासभसम्पादन
नेपालक कोनो भी शहरकें उपमहानगरपालिका बनैक लेल निम्न आवश्यकता जरुरी अछि :
- न्युनतम १ लाख जनसङ्ख्या
- न्युनतम १० करोड़ वार्षिक आम्दानी
- विद्युत, पानि आ सञ्चार सहित सम्पूर्ण आधारभूत आवश्यकता
- शहरक मुख्य सडक पक्की होवाक चाही
- उच्च शिक्षा आ स्वास्थ्य सुविधा सम्पन्न
- राष्ट्रिय तथा अन्तर्राष्ट्रिय खेल आयोजन करैक लेल भौतिक संरचना होवाक चाही
- बगैंचा, निकुञ्ज आ शहरी भवन उपलब्ध होनाए चाही


text:
-अधिकारी कहला-शीघ्र सौंप देब केंद्र सरकार कए रिपोर्ट
-फुर्सतपुर बैरिया, बसतपुर आ चैलाहां मे भूमि क निरीक्षण
पटना । मोतिहारी मे केन्द्रीय विश्वविद्यालय क स्थापना कए लकए रविदिन सेन्ट्रल टीम शहर क विभिन्न स्थान क मुआयना केलक। टीम मे केन्द्रीय मानव संसाधन विभाग क संयुक्त सचिव सुनील कुमार, हैदराबाद यूनिवर्सिटी क कुलपति मो ई हसनैन, बिहार केन्द्रीय विवि क कुलपति प्रो जनक पाण्डेय आ रिटायर विंग कमांडर सह ओएसडी श्रीकांत मिश्रा शामिल छलाह। हिनका सब संग राज्य सरकार क मानव संसाधन विभाग क प्रधान सचिव अंजनी कुमार सिंह, जिलाधिकारी नर्मदेश्वर लाल, अपर समाहर्ता हरिशंकर सिंह, भू-अर्जन पदाधिकारी अवधेश पाण्डेय, मोतिहारी बीडीओ विद्यानंद सिंह आ बंजरिया बीडीओ मनोज कुमार सेहो मौजूद छलाह। टीम केन्द्रीय विवि क लेल प्रस्तावित तीनटा भूखंड क गहन जांच-पड़ताल केलक। टीम बंजरिया प्रखंड क पचरूखा मे 1500 एकड़, मोतिहारी सदर क बसतपुर पटपरिया मे 1000 एकड़ आ मोतिहारी इंजीनियरिंग कॉलेज क समीप फुर्सतपुर बनकट बैरिया मे 1000 एकड़ भूमि क निरीक्षण केलक। एकर अलावा अस्थाई रूप स विश्वविद्यालय संचालन क लेल रवीन्द्र नाथ मुखर्जी आयुर्वेद चिकित्सा महाविद्यालय, अल्पसंख्यक छात्रावास आ चीनी मिल क गेस्ट हाउस क सेहो जायजा लेलक। आयुर्वेद कॉलेज मे पठन-पाठन आ अल्पसंख्यक छात्रावास मे विद्यार्थी आ बैरिया स्थित चीनी मिल क गेस्ट हाउस मे प्राध्यापक क आवासन क तौर पर जायजा लेल गेल। जिला प्रशासन टीम कए जिला क समृद्ध ऐतिहासिक महत्व स अवगत कराउलक। जिलाधिकारी टीम कए जिला क संपूर्ण प्रोफाइल उपलब्ध करोलथि। जिला प्रशासन टीम कए आश्वस्त केलक जे केन्द्रीय विश्वविद्यालय क स्थापना क हर मानक मोतिहारी पूरा करैत अछि। निरीक्षण टीम मे शामिल अधिकारी कहला जे ओ शीघ्र केंद्र सरकार कए एहि संबंध मे अपन रिपोर्ट देताह। ओ इ सेहो संकेत देलाह जे किछु दिन मे एहि ठाम एकटा तकनीकी टीम सेहो आउत।
केन्द्रीय विश्वविद्यालय क स्थापना क लेल मोतिहारी पहुंचल टीम
-अधिकारी कहला-शीघ्र सौंप देब केंद्र सरकार कए रिपोर्ट


text:
संजीव पूनम जी डॉक्यूमेन्टरी कार्यक्रम में से हो अपन महत्वपूर्ण भूमिका निभौने छथि । अहि क्षेत्र में “मिथिला के संस्कार गीत” तथा परियोजना निर्देशकक रुप में “गंगा तट की सुबह” आदि उल्लेखनीय नाम अहि। “सजा”,नैन न तिर्पित भेल”, हंसते रहो लड़ते रहो”, पुरुष परीक्षा आदि टीवी सीरियल / रेडियो सीरियल में हुनक अभिनयक बड प्रशंसा भेल।
2000 सं इप्टा तथा भंगिमा, सर्कल थियेटर , नई दिल्ली सं जुड़ल संजीब पूनम जी अभिनयक संग संग “अंधेर नगरी”, “धूर्त समागम”, “ठग”, “पागल- खाना”, “गबर घिचोर” , “मुझे कहां ले आए हो कोलम्बस “ आदिक निर्देशन से हो केने छथि ।
संजीब जी के दो बर्षक लेल भारत सरकार द्वारा थियेटर के क्षेत्र में कार्यक लेल स्कॉलर्शिप से हो देल गेल छनि। आईआईटी फ़ेस्टिवल पूने तथा इन्टर यूनिवर्सिटी तरंग महोत्सव, गया के अवसर पर पर तसंजीब जी द्वारा निर्देशित नाटक “मुझे कहां ले आए हो कोलम्बस” के सर्वश्रेष्ठ नाटकक पुरस्कार आर “गबर घिचोर” क लेल सर्वश्रेष्ठ संगीतपूर्ण नाटकक पुरस्कार सं पुरस्कृत कायल गेल ! “हॉन्टेड नाइट्स”में अपन अभिनय क्षमता देखाकय मुकेश भट्ट केर केंपके प्रभावित करयमें हिनका सफ़लता भेटल छैन।


text:
पटना। कहियो देश मे सबसे बेसी वोट ल कए संसदक दुहारि पर दहाडबा लेल विख्यात लोजपा अध्यक्ष रामविलास पासवान चुनाव हारलाक महज एक साल बाद संसद पहुंचला, मुदा पिछला दुहारि स। सूत्र क कहब अछि जे प्रधानमंत्री मनमोहन सिंह एहि मास मे कहियो अपन कैबिनेटक विस्तार करताह, जाहि मे रामविलास पासवान कए कोनो मंत्रालय देल जा सकैत अछि। राजनीति पंडितक चाहे एकरा रामविलासक पिछला दुहारि स कांग्रेस मे जेबाक प्रयास कहथि, मुदा पासवानक मंत्री बनबा स बिहार खुश अछि। रामविलासक छवि बिहार मे काज करनिहार नेताक रहल अछि, रेल आ दूरसंचार मंत्रीक रूप मे ओ बिहार लेल बहुत किछु केलाह। आशा अछि जे आगू सेहो विकासक मामला मे ओ नीतीश कए टक्कर देताह। ओना विरोधी क कहब अछि जे हुनका लेल कांग्रेस मे पार्टीक विलय मुश्किल छल, मुदा सरकार मे शामिल भ ओ बिहार मे कांग्रेस कए मजबूत क सकैत छथि। दोसर कात कांग्रेस रामविलास कए सरकार मे आनि बिहार मे एक तीर स दू टा निशाना साधि सकत। एक कात ओकरा मीरा कुमारक संग-संग पैघ दलित नेता भेटत जाहि स दलित क संग-संग मुसलमान कए अपना दिस अबनबा मे सफल होएत आ दोसर लालू आ पासवान मे बनल गठजोड टूटत, जे कांग्रेस लेल राज्य मे मजबूत हेबा मे रोडा अछि। कारण चाहे जे हुए मुदा एतबा त जरूर अछि जे कैबिनेट मे बिहार स रामविलास पासवान क मौजूदगी बिहार क संग भ रहल नाइंसाफी कए रोकबा मे सहायक होएत।
-
nice
Comments are closed.


text:
जय मिथिला जय मैथिली
रचना मात्र मैथिलीमे आ स्वम् लिखित होबाक चाही। जँ कोनो अन्य रचनाकारक मैथिली रचना प्रकाशित करए चाहै छी तँ मूल रचनाकारक नाम आ अनुमति अवश्य होबाक चाही। बादमे कोनो तरहक बिबाद लेल ई ब्लॉग जिमेदार नहि होएत। बस अहाँकें jagdanandjha@gmail.com पर एकटा मेल करैकेँ अछि। हम अहाँकेँ “अहाँक ब्लॉग” पर लेखककेँ रूपमे आमन्त्रित कए देब। अहाँ मेल स्वीकार कएला बाद अपन, कविता, गीत, गजल, कथा, विहनि कथा, आलेख, निबन्ध, समाचार, यात्रासंस्मरण, मुक्तक, छन्दबद्ध रचना, चित्रकारी आदि अपन हाथे स्वं प्रकाशित करए लागब।
शुक्रवार, 5 अगस्त 2016
गजल
1 टिप्पणी:


text:
डॉक्टर दंपती क अपहरण आ बरामदगी पर इ स्टोरी बिहार क प्रसिद्ध पत्रकार ज्ञानेश्वर अपन अनुभव आ एहि मामला मे जुटाउल गेल जानकारी पर हमरा लोकनिक संग साझा केलथि अछि । बिहार लेल अपहरण कोनो नव गप नहि अछि, मुदा इ अपहरण होइत कोना अछि आ पुलिस एहि मामला मे कोना सफल भेल एहि पर इ आलेख मुख्य रूप स प्रकाश दैत अछि। विषय पैघ अछि ताहि लेल आलेख सेहो लंबा अछि। पहिल खेप अहाँ पहिने पढ़ि चुकल छी, प्रस्तुत अछि दोसर खेप ।
कम नहि अछि अजय सिंह क राजनीतिक पहुंच
आब आउ गैंगस्टरर अजय सिंह क माडेस अप्रेंडी कए बुझबाक प्रयास करि । अजय सधल अपहर्ता अछि । कोनो हड़बड़ी नहि करैत अछि । अपहरण बाद सीधा दुम साधि लैत अछि । बीस-पचीस दिन तक कोनो हलचल नहि करैत अछि। जखन पुलिस हारि थाकी कए बैस जाइत अछि आ परिजन निराश भ जाइत अछि,तखन ओ एक्टिव होइत अछि । गिरोह मे सब सदस्य कए काज बंटल रहैत अछि । संपर्क करबा लेल कईटा माध्य्म भ गेल अछि आ अलग-अलग शहर स संपर्क राखल जाइत अछि । रिकार्ड कहैत अछि जे इ गिरोह कई बेर चलैत ट्रेन स उछालल नान स्टॉपेज वाला स्टेशन पर टका स भरल बैग प्राप्ति केलकह अछि । ठेकेदार रविरंजन सिंह अपहरण मामला मे सौदा जल्द आ सस्ता मे भेल, एकर कारण छल राजनीतिक दबाव। भाजपा क एकटा पैघ नेता क संबंधी रहबाक कारण स दबाव बहुत छल । अजय सिंह क राजनीतिक पहुंच ओना कम नहि अछि । पहिने बता चुकल छी जे ओ चंद्रशेखर क पार्टी स चुनाव लडि चुकल अछि । छह फरवरी,2003 कए जखन ओ जयपुर मे हीरा कारोबारी क पत्नी सुमेधा दुर्लभजी क अपहरण केने छल,तखन संजय क संग मोदी क मंत्रिपरिषद मे शामिल मंत्री क एकटा संबंधी सेहो छल । धनंजय सिंह कए सेहो तखन अपराध मे शामिल पाउल गेल छल। जिनकर पिता तखन जनता दल क विधायक छलाह । धनंजय खुद रिलायंस स जुडल छल आ गिरोह क काल्सस क देख-रेख करैत छल । आइ सेहो ओ लखनऊ मे स्व्यं कए कांग्रेस क हाल ही मे दिवंगत भेल नेता क परिवार क करीब बता रहल अछि, जाहि परिवारक बहू पटना मे नामी ब्यू्टी पार्लर चलबैत छथि । एहन मे,इ नहि मानल जेबाक चाही जे अजय सिंह सन शातिर चारि-पांच दिन मे पैघ आसामी स सौदा क सकैत छल।
बिना चाट खेने नहि जगैत अछि पुलिस
आब बिहार पुलिस क गप करि । बिना चाट खेने बिहार पुलिस नहि जगैत अछि । इ थापड सेहो अपराधी क एहन हेबाक चाही जाहि स सरकार क चूल हिले आ मीडिया हल्ला करै । जयपुर जेल मे सुमेधा दुर्लभजी अपहरण मामला मे अजय सिंह आजीवन कैद क सजा काटि रहल छल । ओ 22 अक्टूाबर,2011 कए एक महीना क पेरोल पर आयल । मतलब 22 नवंबर,2011 कए वापसी हेबाक छल । मुदा वापस जेल नहि गेल । 23 नवंबर कए जयपुर जेल प्रशासन शाहपुरा थाना मे रिपोर्ट लिखा देलक । तलाश मे जयपुर पुलिस पटना सेहो आयल । मुदा किछु पता नहि चलल । हमर मानब अछि जे बिहार पुलिस कए तखन जगैत अछि । अजय सिंह पेरोल तोडि जेल स गीता पाठ लेल बाहर नहि आयल छल । बिहार मे जतए-ततए देखल सेहो जा रहल छल । दरअसल,ओ अपन गिरोह कए फेर स जिंदा करबा मे लागल छल । मुदा बिहार पुलिस सुतल छल । फायदा अजय सिंह उठा लेलक । दू माह मे संगठित केलक गिरोह अजय सिंह महज दू माह मे अपन गिरोह कए नव तरीका स जिंदा क लेलक । जनवरी,12 मे ओ गया फोरलेन पर इंडस्ट्रलियस्ट अनिल अग्रवाल कए बनारस स आसनसोल जाइत काल अपहरण क सनसनी फैला देलक । बिहार पुलिस कहलक-अपहरण हमर क्षेत्र मे नहि भेल,झारखंड पुलिस कहलक-अपहरण हमर इलाका मे नहि भेल । बड़़ मुश्किल स वाराणसी मे रिपोर्ट दर्ज भेल । दोसर दिस अपहरण क बाद अजय सिंह गिरोह सुइत गेल । पुलिस हारि गेल,परिजन अपशकुन मानि चुकल छल,तखन संपर्क साधल गेल । माह बाद जखन अनिल अग्रवाल घर वापस एलाह,त पुलिस अपन पीठ थपथपा लेलक । मुदा सब कए पता अछि जे पांच करोड़ मे डील भेल। यूपी एसटीएफ अजय सिंह स पूछताछ क साढ़े पांच करोड़ क डील अनिल अग्रवाल मामला मे भेल छल से कंफर्म केलक । एकर बाद सेहो इ गिरोह दोसर राज्य सब मे अपहरण करैत रहल । डाक्टर दंपती स पहिलका मामला कांट्रेक्टर रविरंजन सिंह क गया फोरलेन पर भेल अपहरण छल । एहि मामला मे सेहो रिहाई आ गिरोह क सच जान बिहार पुलिस सुतल रहल ।
नहि सुतल रहिते त डाक्टर दंपती अगवा नहि भेल रहितथि
बिहार पुलिस क नाकामी सूरत क सोहेल हिंगोरा मामला मे सेहो स्पष्ट अछि । बिहार मे नौ करोड़ क फिरौती वसूली मामला क खुलासा केने छल । बड़ हंगामा भेल । गैंगस्टर क पहचान चंदन सोनार क रुप मे भेल । मुदा आइ धरि चंदन सोनार पुलिस क गिरफ्त स दूर अछि । बहरहाल, अंत मे डाक्टर दंपती क अपहर्ता अजय सिंह क किछु कमजोरी बता दी,जाहि कारण स ओ पुलिस कए जरुरी लीड्स द दैत अछि । अजय नव अपहरण मे पिछुलका अपहरण क समय अपह्त क गाड़ी क इस्तेमाल करैत अछि । डाक्टर दंपती मामला मे सेहो ओ एहने केलक । ठीक एहिना 2003 मे जयपुर मे सुमेधा दुर्लभजी अपहरण मामल मे केने छल । दूटा गाड़ी तखन ओ इस्तेमाल केने छल । अपहरण क बाद एकटा इंडिका ओ छोडि देने छल । ओहि इंडिका स पुलिस कए तखन अजय सिंह क दिल्ली ठिकाना तक पहुंचबा मे मदद भेटल । दरअसल ओ इंडिका 14 दिसंबर,02 कए एहि गिरोह द्वारा छत्तीसगढ़ क बिलासपुर मे अपह्त कैल गेल दूटा इंजीनियर क छल । बाद मे ओ इंजीनियर सब कए उड़ीसा क राउरकेला मे छोड़ल गेल छल । आगू जांच मे छत्तीसगढ़ पुलिस गिरोह क सदस्य उमेश सिंह कए गिरफ्तार क अजय सिंह क पहचान केने छल,मुदा अजय पकड़बा स पूर्व जयपुर मे दोसर पैघ वारदात कए अंजाम द देलक । तखन अजय क दिल्ली मे भेल गिरफ्तारी मे सुमेधा दुर्लभजी क अपहरण मे प्रयुक्तअ दोसर मारुति स्टीम कार जेएच-11ए-7987 सेहो जब्ती कैल गेल छल । जारी….
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text:
दोसर अटल मिथिला सम्मान समारोह मे उदित-आदित्यक युगलबन्दी, हंसराज सेहो गेलनि
श्रीचन्द कामत, नई दिल्ली। दिसम्बर २६, २०१७. मैथिली जिन्दाबाद!!
दोसर “अटल मिथिला सम्मान-२०१७” दिल्ली मे सम्पन भेल
काल्हि दिसम्बर २५ तारीख सोम दिन भारतक पूर्व प्रधानमंत्री तथा अति लोकप्रिय नेता अटल बिहारी वाजपेयी केर जन्म दिवसक उपलक्ष्य मे लगातार दोसर बेर “हिन्द पोस्ट मीडिया” द्वारा देशक नामी-गिरामी हस्ती सब केँ “अटल मिथिला सम्मान-२०१७” प्रदान कयल गेल अछि। आर कार्यक्रम सभक प्रारूप सँ बहुत भिन्न तथा अपन अलगे सेखी लेल जानल जायवला ई सम्मान समारोह पूर्व वर्षक भाँति अहु बेर दिल्लीक एक पाँच-सितारा होटल “ली मेरिडियन” मे हर्षोल्लास सँग सफलतापूर्वक सम्पन्न भेल अछि।
एहि सुंदर आयोजनक लेल हिन्द पोस्ट मीडियाक संचालक प्रदीप झा एवम् पंकज झा सहित समस्त कार्यकर्ता केँ भव्य समारोहक संग अति-सम्माननीय राष्ट्रीय नेता अटलजीक नामक संग मिथिला केँ विश्व पटल पर प्रसार करबाक लेल उपस्थित जनसमूह तथा विशिष्ट अतिथि लोकनि भरपूर बधाई दैत धन्यवाद सेहो कयलनि।
जनतब भेटय जे एहि वर्षक अटल मिथिला सम्मान समारोह मे पार्श्वगायक उदित नारायण झा, सूफी गायक हंसराज हंस, केंद्रीय वित्त मंत्री अरुण जेटली, झंझारपुर सँ सांसद वीरेंद्र चौधरी, भाजपाक वरिष्ठ नेता एवम् राज्यसभा सांसद प्रभात झा, मधुबनीक जिलाधिकारी शीर्षत कपिल अशोक, जदयू नेता आ बिहार सरकार मे उच्च दखल रखनिहार संजय झा, मैथिली सर्जक एवं मणि-श्रृंखलाक प्रसिद्ध लेखकक संग आकाशवाणी दरभंगाक संचारकर्मी मणिकांत झा, मैथिली-अंगिकाक प्रसिद्ध गायक छैला बिहारी, बिहार सरकार केर कैबिनेट मंत्री विनोद नारायण झा, दिल्ली सँ पूर्व सांसद तथा काँग्रेस पार्टीक वरिष्ठ नेता महाबल मिश्रा आदि गणमान्य व्यक्ति उपस्थित छलाह ।
वर्ष २०१७ केर अटल मिथिला सम्मान मैथिली विषय राखि पहिल आइएएस बनल व्यक्तित्व अनुज कुमार झा, पुर्णिया जिलाक चर्चित जिलाधीश प्रदीप झा, मधुबनीक जिलाक चर्चित जिलाधीश शीर्षत कपिल अशोक, मैथिली साहित्यकार कुमकुम झा, प्रसिद्ध गायकपुत्र तथा स्वयं उभरैत गायक आदित्य नारायण तथा नीलम कैसेट्स कंपनीक संस्थापक तथा मैथिली भाषाक प्राचीनतम सँ नवीनतम गीतक संकलन करबाक अपूर्व योगदान कयनिहार कृष्ण कुमार चौधरी, प्रसिद्ध मैथिलानी नृत्यांगना शोभना झा आदि केँ देल गेल अछि।
मंच संचालन आशा प्रदीप झा तथा मैथिलीक चर्चित उद्घोषक किसलय कृष्ण कयलनि, ओत्तहि प्रदीप झा स्वयं समस्त अतिथि ओ सहभागी लोकनिक विशेष ध्यान रखैत कार्यक्रम मे पूर्ण स्फूर्तिक संग सक्रिय व्यवस्थापन करैत देखेलाह । अतिथि सभक स्वागतक संग-संग कार्यक्रमक सम्पूर्ण प्रारूप पर ध्यान रखबाक अपन चिर-परिचित अन्दाज मे बीच-बीच मे गायक सभक कार्यक्रमक फोटो सेहो उतारैत प्रदीप झा अपन लोकप्रिय मुस्कानक संग एहि आयोजन केँ सफल कयलनि।
कार्यक्रम केर अन्य संयोजक दीपक झा आर हिन्द पोस्ट मिडियाक तमाम सदस्य लोकनिक आभार मिथिला संसार व्यक्त करैत रहत, कारण अटल मिथिला सम्मान नहि मात्र मैथिल सर्जक केँ बल्कि अन्य देशवासी केँ सेहो देल जाएछ आर एहि सँ सम्माननीय नेताक नामक संग मिथिलाक नाम सेहो आगू बढैत अछि – श्रोता-सहभागी मैथिल अभियानी लोकनि अपन प्रतिक्रिया दैत ई भावना रखलैन।
सम्पूर्ण प्रस्तुति पूर्णरूपेण व्यवस्थित आ समय सारिणी मे बान्हल छल। दिल्ली एनसीआर मे रहि रहला लाखों मैथिलीभाषी द्वारा अपनहि मातृभाषाक संग मौलिक मिथिला संस्कृति केर संरक्षण-संवर्धन-प्रवर्धन हेतु संजीवनी जेकाँ काज करय ई कार्यक्रम – हमरा सभक यैह प्रयास हेबाक चाही – आयोजक अपन भावना रखैत कहलैन।
एहि कार्यक्रमक मुख्य अतिथि भारतीय वित्त मंत्री अरुण जेटली द्वारा वयोवृद्ध नेता – देश मे सभक प्रिय नेता सम्माननीय अटल बिहारी वाजपेयीक मिथिला प्रेम केँ ई सम्मान युगों-युगों तक आगू बढायत आर एहि तरहक आयोजन सँ भारतक अति-प्राचीन सभ्यता मिथिलाक सेहो दूर-दूर धरि प्रचार-प्रसार होयत से विश्वास जतौलनि।
वरिष्ठ नेता प्रभात झा सेहो मैथिली प्रति वयोवृद्ध नेता तथा पूर्व प्रधानमंत्री अटल बिहारी वाजपेयीजीक विशेष अनुराग होयबाक, संगहि मिथिला क्षेत्रक विकास लेल सेहो हुनक प्रतिबद्धताक विभिन्न अविस्मरणीय उदाहरण सब रखैत मैथिल जनमानस हुनका प्रति सदैव कृतज्ञ रहबाक बात कहलैन। अटलजी कुन तरहें मैथिली केँ संविधानक अष्टम अनुसूची मे राखि सम्मान देलाह तेकर खास चर्चा करैत नेता झा कहलैन जे मिथिला सँ हिनकर प्रेम प्रगाढ़ छलनि। अटलजी अपन नामहि जेकाँ अपन बात पर अटल रहैत छलाह तें ओ सर्वप्रिय नेता कहल जाएत छथि। देश के नव निर्माण में अटलजीक योगदान सराहनीय अछि। नेता झा हिन्द पोस्ट मीडिया केर एहि आयोजन प्रति आभार प्रकट करैत कहलाह जे अटलजीक जीवनकाल मे एहि तरहक प्रयास देशहि मे पहिल थिक, एहि लेल आयोजक केँ जतेक धन्यवाद कयल जाय ओ कम्मे होयत।
कार्यक्रमक अंत मे सुप्रसिद्ध गायक उदित नारायण अपन पुत्र आ उभरैत गायक आदित्य नारायण संग किछु प्रस्तुति सब रखलैन जाहि मे “अकेले हम, अकेले तुम … ओ आइ लव यू डैडी”क गीत सब केँ भावुक बना देलक। प्रसिद्ध सूफी गायक हंसराज द्वारा सेहो बेजोड़ गायकी सब प्रस्तुत कयल गेल।


text:
अपन सभ्यता संस्कृति, अस्मिता ओ अस्तित्वक विकासक लेल प्रतिबद्ध अंतरराष्ट्रीय मैथिली सम्मेलन देश-विदेशकेँ जोड़ैत सदति मिथिलाक सर्वांगीण विकासक लेल कटिबद्ध रहल अछि। एहि ठामक जे आर्थिक उन्नतिक आधार छल कृषि, सूती कपड़ा उद्योग, चीनी मील, अशोक पेपर मील, जूट मील आदि से सभटा चौपट भ रहल अछि कि कही तँ चौपट भ गेल। जीविका लेल लोकक पलायन भ रहल अछि।
मातृभाषा मैथिली केँ २२ दिसम्बर २००३ केँ लोकसभा आ २३ दिसम्बर २००३ केँ राज्यसभा में पारित भ संवैधानिक अधिकार की भेटल जे तत्कालीन प्रधानमंत्री श्री अटल बिहारी वाजपेयीजीक सद्प्रयासेँ “अंतरराष्ट्रीय मैथिली सम्मेलन” होमय लागल। एहि में सब दलक सहयोग भेटल अछि तेँ हिमालय सँ कन्याकुमारी अर्थात भारतमें तँ प्रारम्भे भेल जे नेपालमें ई तेसर सम्मेलन अछि।
राजविराज (नेपाल) में भेल अंतरराष्ट्रीय मैथिली सम्मेलनक उपलब्धि :-
१. शोभायात्राक शान गुमान पर छल दिनक ११बजे पूर्वाह्न सँ श्री प० वि० मा० विद्यालय राजविराज सँ श्री अनुपदास धरि पुरूष सँ बेसिये महिला वर्गक प्रतिनिधित्व मिथिला-मैथिलीक उत्थानपरक नारा जोर-शोर पर छल। जागरणक शंखनाद की फुकायल जे रथ के चक्का चलि पड़ल, बाजा गाजा सभ ध्वनित भ उठल आ जनकंठ सँ जागृतिक स्वर फूटि पड़ल। नारा छल – मिथिलाराज्यक पुनर्निर्माण हो आ मिथिला-मैथिलीक सर्वांगीण विकास होउक।
२. दिनक १ बजे सँ उद्घाटन सत्रक शुरुआत भेल। उद्धघाटनक प्रमुख अतिथि श्री जितेन्द्र नारायण देव (नागरिक उड्डयन आ संस्कृति मंत्री), आ अध्यक्षता कयलनि श्री शुभचन्द्र झा जे एहि कार्यक्रमक संयोजक रहथि। विशिष्ट अतिथि रहथि डॉ बैद्यनाथ चौधरी “बैजू”, डॉ बुचरू पासवान, आ अतिथि रहथि श्री अशोक कुमार झा, नेपाल प्रभारी श्री राम भरोस कापड़ि ‘भ्रमर’, विशिष्ट अतिथि पदसँ कार्यक्रमक सूचना देल। मंच संचालक श्री श्याम सुन्दर यादवक ध्वनि गुंजित होइते गूंजी उठल अमर कवि विद्यापतिक गोसाउनिक गीत ‘जय जय भैरवी’ जे गओलनि कंचन झा, किरण झा, कैलाश झा। सुभाषण विरपुरियक भ्रमर लिखित स्वागत-गीत बेस जमल। डॉली सरकारक नृत्य मन केँ मोहि लेलक।
३. मिथिला रत्न – १. डॉ श्री हरिकान्त लाल दास , २. वाणी मिश्र, ३. रमा मंडल – अंतरराष्ट्रीय गीतकार, ४. राजकुमार महतो, ५. अश्विनी कुमार झा (आई० पी० एस०)- समाज सेवा, ६. श्री दीपक झा – पत्रकारिता। मिथिला श्री क उपाधि- गोपाल अश्क भोजपुरी साहित्यकार। सम्मानपत्र- १. श्रीमती सरिता साह २. डॉली सरकार।
संस्थाक महासचिव डॉ बैद्यनाथ चौधरीक प्रतिबद्धता :-
१.मिथिलाक भू-भाग में राज-काजक भाषा मैथिली,
२. मिथिला आ मैथिलीक सर्वांगीण विकास,
३. आर्थिक, राजनैतिक आ संस्कृतिक धरोहरक रक्षार्थ,
४. मिथिलाक विकासक कामना आ मिथिलाराज्यक पुनर्निर्माण।
पोथी आ पत्र-पत्रिकाक विमोचन मुख्य अतिथि श्री जितेन्द्र नारायण देवक हाथसँ –
१. सम्मेलनक मुख्य पत्रिका ‘अयना’
२. श्री राम भरोस कापड़ि ‘भ्रमर’ सम्पादित ‘आंजुर’, मेघ गरजल(व्यंग संग्रह)
३. मैथिली दर्पण ओ कैसेट
४. प्राचीन मैथिली सहित्य इतिहास आ
५. विनोदचंद्र झाक ‘चनकल अयना’ (व्यंग संग्रह)।
सांस्कृतिक कार्यक्रम – कुँज बिहारी मिश्रक गीत सभक मोनकेँ मोहि लेलक। पार्थ सारथीक आ डॉली सरकारक नृत्य, कैलाश झा, नवीन कुमार मिश्र, विन्दु ठाकुर आदि अपन प्रस्तुति स दर्शकक मंत्रमुग्ध कयलनि।
विचार-गोष्ठी दोसर दिन – २३दिसम्बर २०१७,
विचार गोष्ठी में डॉ रेवती रमण लालक ‘नेपालक प्रदेश नं०२ काम-काजक भाषा मैथिली’ विषयक आलेख। श्री देवेन्द्र मिश्र कार्यक्रमक संयोजक, अमरकान्त झा टिप्पणी कर्ता आ सात सदस्यीय समिति द्वारा घोषणा-पत्र बनाओल गेल।
दोसर सत्र में ‘अंतरराष्ट्रीय महिला कवयित्री सम्मेलन’ संयोजक आ अध्यक्षता कयलनि श्रीमती मीना ठाकुर, प्रमुख अतिथि श्रीमती पूनम झा ‘मैथिल’, विशिष्ट अतिथि आ समीक्षक श्री चंद्रेश रहथि। कवयित्रीक संख्या बढ़िते गेल। दर्शकक हृदय पर कविताक छाप पड़िते गेल।
तेसर सत्र में भव्य सांस्कृतिक कार्यक्रम विभिन्न आस्वादपरक लोकगीत, लोकनृत्य, कत्थक नृत्यादिक सरस फ़ुहार बरसिते रहल। बैद्यनाथ चौधरी “बैजू” आ जीवकांत मिश्रक स्वर-लहरी गुंजिते रहल।
आगामी सम्मेलनक लेल कार्यकारणीक गठन १२१ सदस्यीय समिति में
मुख्य संरक्षक :- पद्मश्री डॉ सी० पी० ठाकुर संरक्षक – मंडल :- १. श्री राज पलिवार, मंत्री झारखंड सरकार, २. श्री राम भरोस कापड़ि ‘भ्रमर’- नेपालक प्रभारी, ३. श्री शोभाकान्त दास- मद्रास, ४. पं० श्री कामदेव झा- कोलकाता ५. श्री कृष्णानंद झा, देवघर झारखंड ।
अध्यक्ष – डॉ महेन्द्र नारायण राम, पूर्व अध्यक्ष, मैथिली अकादमी ।
उपाध्यक्ष :- १. पं० श्री कमलाकांत झा, पुर्व अध्यक्ष मैथिली अकादमी, २. श्री शुभचंद्र झा, राजविराज नेपाल, ३. डॉ बुचरू पासवान – दरभंगा, ४. प्रो श्री शितलाम्बर झा – मधुबनी, ५. श्री अशोक झा – कोलकाता, ६. श्री राम अशीष यादव – जनकपुर, ७. श्री प्रवीण नारायण चौधरी – विराटनगर ८. डॉ अयुब राइन- दरभंगा ।
प्रधान महासचिव :- डॉ बैद्यनाथ चौधरी “बैजू” – संस्थापक।
महासचिव- १.श्री दीपक कुमार झा, मुम्बई २. श्रीमती करुणा झा, राजविराज।
कोषाध्यक्ष :- प्रो. श्री जीवकान्त मिश्र – दरभंगा।
सचिव :- श्री विनोद कुमार झा, श्री विजय कान्त झा, प्रो उदय शंकर मिश्र, श्री प्रदीप झा – दरभंगा, श्री अमरेन्द्र झा – दिल्ली, श्री विवेकानंद झा- चेतना समिति पटना।
संयुक्त सचिव :- श्री दिनेश मिश्र-दिल्ली, श्री रामकुमार यादव, श्री मदन यादव-दरभंगा, प्रो चंद्रमोहन झा ‘पड़वा’- जयनगर।
स्मारिका संपादक :- चंद्रेश।
कवि-गोष्ठी प्रभारी – श्री मणि कान्त झा ।
सचिव सह मीडिया प्रभारी – १. प्रो चंद्रशेखर झा ‘बुढाभाई’- दरभंगा, २. श्री श्याम सुन्दर यादव – राजविराज।
एहिवेरका अंतर्राष्ट्रीय मैथिली सम्मेलन २०१७ में भारतदिस सँ प्रतिनिधित्व कयलनि सर्वश्री प्रो चंद्रमोहन झा पड़वा, चंद्रेश, बुढाभाई,विनोद कुमार झा,दिनेश झा, पं कमला कान्त झा, डॉ महेन्द्र नारायण राम, प्रदीप झा, जीवकान्त मिश्र, रामकुमार यादव, मदन यादव,शितलाम्बर झा, डॉ उग्रामोहन झा, उदयशंकर मिश्र। आजुक प्रेस सम्मेलन में उपस्थित व्यक्तित्व डॉ बैद्यनाथ चौधरी, चंद्रेश,पड़वाजी,बुढाभाई, दिनेश झा, विनोद कुमार झा,प्रदीप झा समेत अनेक गणमान्य लोकैन उपस्थित छलाह।


text:
रेल परिचालन बंद भेला सँ लोग सभक रेल मार्ग द्वारा मानसी, खगड़िया, बेगुसराय, बरौनी केँ संगे संग पटना व दिल्ली दिसा जायव मुश्किल भ' गेल छैन्ह। लोग मजबूर भ' सड़क मार्ग केर सहारा ल' रहल छैथ। मानसी दिस रेल परिचालन बंद भेल सँ स्थानीय रेलवे स्टेशन सेहो वीरान पड़ल अछि।
अपने केँ बता दी कि सुपौल जिला सहरसा-फारबिसगंज पर स्थित अछि। एहिठाम आइयो छोटी लाईन केँ ट्रेन चलैत अछि। स्थानीय निवासि सभ केँ राजधानी व दक्षिण दिसा जयबाक लेल सहरसा सँ बड़ी रेल लाईन केँ सहारा लेबा परैत छैन्ह। जाहि सेँ स्थानीय यात्री दिल्ली, पंजाब जेबाक लेल सहरसा सँ चलाई बला गरीब रथ, पूरवैया एक्सप्रेस व जन सेवा एक्सप्रेस आदि ट्रेन सभक सहारा लेबा पड़ैत छैन्ह।
ओतहि पटना दिस जेबाक लेल स्थानीय यात्री कोसी, इंटर सिटी, राज रानी ट्रेन पकड़ैत छैथ। जखन कि दरभंगा के लेल लोग जानकी एक्सप्रेस सँ यात्रा करैत छैथ।
सहरसा-फारबिसगंज केँ बीच रेल सेवा ठप भेला सँ एहि सब महत्वपूर्ण ट्रेन सभक परिचालन स्थगित भ' गेल अछि। जहि कारण सँ स्थानीय रेल यात्रि सभ केँ परेशानी केर सामना करे पैर रहल छैन्ह।
कैल्ह रविवार दिन स्थानीय रेलवे स्टेशन पर आरक्षित टिकट क' रद्द करेबाक लेल यात्री सभक भीड़ जमा छल। मुदा रविवार होयवाक कारण किनको टिकट कैंसिल नै भ' सकल।
स्टेशन अधीक्षक हेमंत कुमार कहला कि रविवार दिन रिजर्वेशन काउंटर बंद रहैत अछि। एहिलेल आय सोमवार दिन सभक टिकट रद्द करि पाई लौटाओल जायत।


text:
सौराठ सभा ...
पहिने सौराठ सभा के एहि सभागाछी मे खुब रमन-चमन रहय छल. हमर गाम दरभंगा सं रहिका जाए के रास्ता मे अछि. हमरा याद अछि जे आई सं 15-20 साल पहिने धरि एहिठाम लगन भरि मेला जकां माहौल रहैत छल. दूर-दूर सं लोक आबैत छलखिन्ह. सरकारक तरफ सं विशेष रूप सं सभागाछी जाए लेल स्पेशल बस चलाएल जाएत छल. चारु कात रेशमी कुर्ता... ललका धोती... ललका पाग पहिनने... हाथ मे बेंत आओर पान चबाबैत लोक. दुनिया भर मे रहय वाला मैथिल ब्राह्मण शादी के लेल एहि ठाम आबैत छलाह. एहिठाम दूल्हा के संग हुनकर परिवार के लोक सभ आबि सभागाछी मे आमक गाछक नीचा बैसय छलाह. कन्या पक्ष के लोक सेहो आबय छलाह. वर पक्ष आओर कन्या पक्ष के बीच शास्त्र-वेद... पढ़ाई- लिखाई पर चर्चा होएत छल. जतेक पढ़ल लिखल वर... ओतेक मांग. हुनका ठाम ओतेक भीड़.
कई बेर त एकहिं वर पर कइटा कन्या पक्ष वाला लागि जाए छलाह. एहन स्थिति मे एहिठाम जोरगर लोक... पाईवाला लोक वर पक्ष के ई कहि अपना पक्ष मे करय लगलाह जे हम सुन्नर... गुणवती लड़की के संग अहां के मोटर गाड़ी... सोना-गहना... खेत... रुपया-पैसा सेहो देब. इलाका मे हमर ई दबदबा अछि त हमर ई प्रतिष्ठा अछि. हमर समांग एतेक पढ़ल-लिखल छथि त ओ फलां-फलां विभाग मे काज करैत छथि. वर पक्ष के अपना पक्ष मे करय लेल कन्या पक्ष के लोक हर संभव जतन करय लगलाह. मिथिला मे दहेज प्रथा एहिठाम सं जोर पकड़ल.
पहिने त शादी योग्य सभ वर पक्ष आओर कन्या पक्ष के लोक एतय जुटय छलखिन्ह. मुदा आब एहिठाम गिनल-चुनल लोक आबय छथिन्ह. आब त गाम-घर पर बैसले-बैसल सभ तय करि लेल जाएत अछि. कन्या के शादी योग्य होएतहिं वर के तलाश शुरू भs जाएत अछि. एहि बातक खोज शुरू भs जाएत अछि कि कोन गाम मे कोन-कोन योग्य लड़का अछि. किनकर बालक नीक पद पर काज कs रहल छथि. कोन लड़का नीक पाई कमा रहल छथि. पता लगतहिं सूत्र तलाश... नेटवर्क जोड़ि वर पक्ष के पक्ष मे करय के कोशिश कएल जाएत अछि. एहन लोक के खोजल जाएत अछि जिनकर धाक वर पक्ष पर चलैत छनि. जिनकर उपकार के बोझक तर ओ दबल रहय छथिन्ह. ओहन लोक के पकड़ि वर पक्ष पर दबाव बनाएल जाएत अछि. वर पक्ष के कर्जा- परेशानी के बारे मे पता लगाएल जाएत अछि. ई सभ पता लगला के बाद ओहिठाम सं सेहो काज बनाबय के कोशिश कएल जाएत अछि. लड़की के लेल नीक... सुयोग्य वर के तलाश ओहिना नहिं पूरा होएत अछि. वर के लेल बड़ तिकड़म करय पड़ै छै.
पहिने त सौराठ सभा मे सभ होएत छल. आब त सभ किछ तय भ गेलाह के बाद लोक सिर्फ पंजीकार सं पंजी मिलान कs विआहक अनुमति लेबय लेल पहुंचय छथिन्ह. पंजीकार ई देखय छथिन्ह जे कन्या पक्ष ओर वर पक्ष के बीच सात पुरखा तक कोनो रक्त संबंध त नहिं छनि. पंजी व्यवस्था मे मातृकुल के ओर सं पांच पीढ़ी आओर पितृकुल के सात पीढ़ी... पुरखा तक खून के रिश्ता के देखल जाएत अछि. अगर एहि बीच मे कोनो संबंध निकलि जाएत अछि त फेर विआह नहि होएत अछि. रक्त संबंध निकलि गेलाह पर विआहक संबंध नहि जोड़ल जाएत अछि.
सौराठ सभा के चमक कम होए के एकटा कारण दहेज विरोधी आंदोलन के सेहो अछि. पिछला किछ साल सं एहिठाम दहेज विरोधी आंदोलन सं जुड़ल लोक सभ सेहो अपन झंडा-बैनर ल पहुंचि जाए छथिन्ह. ओ सभ लोक के दहेज के विरोध मे जागरूक करय छथिन्ह. बताबय छथिन्ह जे दहेज पढ़ल-लिखल... शिक्षित समाज के लेल कलंक अछि. असल मे दुनिया भर मे लोक सौराठ सभागाछी के दूल्हा बाजार नाम सं सेहो जानैत अछि. नौकरी के हिसाब सं दूल्हा... वरक कीमत लगाएल जाएत अछि. आईएएस... आईपीएस... एलाएड... बैंक... एसएससी... टीचर आओर कर्मचारी सभ के अलग-अलग रेट. शादी तय भेलाह के बाद गाम मे चर्चा सेहो होएत रहय छल छल जे फलां के एतेक पाई मिललन्हि... त फलां के विआह एतेक पाई मे तय भ गेल. ओना किछ लोक पर दहेज विरोधी आंदोलन के असर सेहो छनि. ओ आदर्श विआह पर जोर दैत छथिन्ह. एहन होबाको चाही.


text:
श्रेयसी केर जीत पर हुनकर गृह जिला जमुई मे खुशीक लहर देखबाक लेल भेटल, जता लोग सभ ढोल-नगाड़ा केँ संग ख़ुशी मनौलनि। जमुई समेत सगर बिहारक लोग श्रेयसी केर जीत पर अपना आप क' गौरवान्वित महसूस क' रहल छथि। ओतहि पूरा देश वासी क' श्रेयसी पर गर्व अछि।
अपने क' बता दी मिथिलाक बेटी श्रेयसी सिंह मिथिलांचलक नाम रोशन केलि। श्रेयसी विदेश मे हिंदुस्तान केँ तिरंगा लहरौलनि। शूटिंग प्रतियोगिता मे श्रेयसी बेहतर प्रदर्शन करैत सिल्वर मेडल जीतलि। निशानेबाज श्रेयसी सिंह पूर्व केंद्रीय मंत्री दिग्विजय सिंह आओर बांका केँ पूर्व सांसद पुतूल कुमारी के बेटी छथि। श्रेयसी पहिनो निशानेबाजी मे जीतक कैको मेडल अप्पन नाम क' चुकल छथि।


text:
Tuesday, July 15, 2014
अकाल
अकाल
किरिण फुटिते सुगापटीवालीक माथपर दस-बारहटा छिट्टा-पथिया गेँटल देखि बौकी दीदी पुछलखिन-
“आइ भोरे-भोर केमहर दिन उगल, हइ सुगापटीवाली?”
बौकी दीदीक बोल जेना सुगापटीवालीक मनकेँ हौंड़ि देलक। ओना घंटा-घंटा भरि बौकी दीदी लग बैस सुगापटीवाली अपनो आ अपन परिवारोक संग-संग देशो-दुिनयाँक गपो-सप्प करैत आ बाइस तेबाइस खेबो करैत। खासकऽ पावनिक ठकुआ आ भोज-काजक लड्डू तँ अड़बैघ कऽ बौकी दीदी पुतोहु सभसँ चोरा कऽ सुगापटीवाली लेल रखबे करैत। दसो-बारहोटा छिट्टा-पथियाक गेँट माथपरसँ उतारि सुगापटीवाली अँगनाक मुहथरिपर रखलक। भतपसौना छिट्टासँ लऽ कऽ घसछीला, छौरफेका संग सगतोड़ा, सगधुआ पथिया धरिक गेँट। करीब महिना दिनक पछाति बौकी दीदीकेँ सुगापटीवालीसँ भेँट भेल छेलनि, तँए मास दिनक गपो-सप्प बाँकीए रहनि, जे बात सुगोपटीवाली बुझैत आ दीदीओ। माथक छिट्टा उतरिते दीदीक नजरि सुगापटीवालीक मुँहपर पड़लनि। मन्हुआएल मन मौलाएल फूल जकाँ बूझि पड़लनि। मुदा बजली किछु ने, नै बजैक कारण भेलनि जे अपने मन कहलकनि जे जरूर कोनो वेर-विपतिमे वेचारी पड़ल अछि। आन दिन केहेन लहटगरि मुँह देखै छेलिऐ आ आइ किए धुमनाइन मौलाएल बूझि पड़ैए। केना वेचारीकेँ बेथाक बात पूछि आरो लटकबिऐ। तइसँ नीक किए ने दोसरे-तेसरे बात पूछि विचारक धारमे भँसिया दिऐ। अनेरे तँ अपने सभ, गुर घाव जकाँ, मुइलहा खून, पीजक संग खील निकलि जेतै। तहूमे एक मासक कथा-पुराण पछुआएले अछि। जखने पछिला अंतिम भेँटक गपक नांगरि पकड़ा देबै आकि अनेरे ने बड़बड़ए लगत। तइमे जे अपना बुझैक अछि से परेखि लेब। सैह सोचि दीदी बजली-
“कनियाँ, केतए हराएल छेलह जे एते दिनक पछाति नजरि पड़लह?”
बौकी दीदीक प्रश्नक उत्तर नै देब सुगापटीवाली उचित नै बुझलक। उचित ऐ दुआरे नै बुझलक जे प्रश्नक उत्तर बिनु पौने प्रश्नकर्तोक मनमे उठि जाएत जे भरिसक कोनो बातक कचोट हमरेसँ ने तँ भेल छै तँए तामसे नै बजैए। मलिन मनक बात रखैत सुगापटीवाली बाजलि-
“दीदी, हिनकासँ लाथ कोन? लोककेँ बेटा सोग सहल जाइ छै मुदा धनक सोग नै सहल जाइ छै। ऐबेर भगवान हमरा सभकेँ जचनामे दऽ देलनि!”
कहि सुगापटीवाली गाल दिस टघरल अबैत नोरकेँ आँचरसँ पोछए लागलि। मुँहपर आँचर पड़िते आगूक बोल झँपा गेलनि। मुदा बौकी दीदीक मन ओतै लटकल जे बेथाक कथा कखनि औत। मुदा से काते-कात वेदीक लाबा जकाँ छिड़िया गेल।
शिकार फँसैत नै देखि बौकी दीदी दोसर वाण छोड़लनि। बजली-
“कनियाँ, आब तँ अदहा अखारो बीत गेल, आब किए भतपसौना छिट्टा आ सगतोड़ा पथिया बीनै छह?”
भरि मुँह बौकी दीदी ऐ दुआरे ने बजैत जे जखनि हमरा बुते केकरो नीक नै कएल होइए तखनि अनेरे किए केकरो जिनगीक सोग-पीड़ा जगा पीड़ित करबै। मुदा बौकी दीदीक वाणि सुवाणि भेलनि।
जहिना बिमारीमे पड़ल कियो कष्टसँ भीतरे-भीतर कुहरैत अपन बेथा अपने मन मारि सहैत रहैए, मुदा रोगक निदानक- डाक्टर-केँ देखिते मन भुभुआ जाइत तहिना सुगापटीवालीक मुँह भुभुआएल-
“दीदी, हिनका तँ अपन पेटक बात सभ दिन कहै छियनि, तँए नै कहियनि सेहो नीक हएत? बड़का अकालमे पड़ि गेने बुधिए बौआ गेल अछि!”
सुगापटीवालीक बात सुनि बौकी दीदी सहमली, मुदा जे मनमे छन्हि से अखनो नै बूझि पड़नि। बजली-
“अकालोक कि जड़ि-पालो अछि!”
बौकी दीदीक बात सुनियोँ कऽ सुगापटीवाली अनठौलक। ओना जानि कऽ नै अनठौलक, भेल ई रहै जे जखने पथियाक चर्च दीदी केने रहथिन तखनेसँ सुगापटीवालीक मन अपन बेथामे तेना बंशी लगल माछ जकाँ नथा गेल रहै जइसँ सुधिए-बुधि घुसुकि गेल छेलै। मुदा दोसर प्रश्नक पछाति वएह अपन हिस्सेदारी मंगैत आगू आबि बाजल-
“दीदी, महिना दिन पहिने, ई सभटा छिट्टा-पथिया बनेने छेलौं, किए तँ महिना दिनक रोजगार अमबेच्चा टोकरी बनबैमे लगै छल, नफगर काज रहए। चारिटा पेटी आ चारिटा कारामे टोकरी बनि जाइए। दिन-राति खटि कऽ पाँच-दस हजार हाथो-मुट्ठीमे बँचा लइ छेलौं। तइमे ऐबेर अकाल पड़ि गेल!”
सुगापटीवालीक बात बौकी दीदीक मनमे धँसलनि। मनमे धँसिते जेना फुन-फुनी धेलकनि। फुन-फुनी ई धेलकनि जे अपनो रौदियाह समैमे केते दिन आ केते राति अन्न बिनु कटल छेलनि। दिन तँ कटि गेल छेलनि मुदा ओकर तरियाएल जे सोग-पीड़ा अछि, से तँ कटबे ने केलनि। पावनि-तिहारकेँ के कहए जे अनदिनो वेचारीकेँ एक मुट्ठी खाइले दइते छिऐ, पावनिमे पवनौट दइते छिऐ। जँ कहीं रातिमे भानस नै भेल होइ तँ केना आध मन-एक मन भारी पथियाक जाँक लऽ कऽ बेचए जाएत। तहूमे भतपसौनाबला बड़का छिट्टा आब के लेत। लगनो तँ ओराइए गेल। भदवरिया श्राद्धक भोजो तँ लोक उठाइए कऽ लखि लइए। मासे-मास सुइद[1] दैत सालक अंत होइत-होइत भोज निबटा लइए। तेहने सगधुआ पथिया सेहो अछि। एक तँ फड़ाएल साग दोसर कफ-ठेँरक घर सेहो बनियेँ जाइए। बौकी दीदी बजली-
“कनियाँ, गप-सड़क्का पाछुओ हेतै, पहिने ई कहऽ जे रौतुका खेलहा छह कि भूखल?”
बौकी दीदीक बात सुगापटीवालीकेँ अनसोहाँत जकाँ बूझि पड़ल। अनसोहाँत ई जे अखनि भोरे छै, रौतुका भूखल हुअ आकि भरि पेट खेलहा, आब ने लोक मुहोँ-हाथ धुअत आ भानसक ओरियानो करत। अखनि जे बाजिए देब जे भूखल छी, तँ दीदीओ यएह ने कहती जे कनी बिलमि जाह, रोटी कि भुज्जा भुजबै छी, खा कऽ जइहऽ। मुदा लगले मन उनटि गेलै जे तीन-तीन चारि-चारि दिनक पावनिक ठकुआ आ भोज-काजक लड्डू तँ सेहो दीदी रखबे करै छथि। सामंजस्य करैत सुगापटीवाली बाजलि-
“हिनका ऐठाम खाइ-पीबैमे कोनो कि लाज-धाक होइए। जखनि मन हएत मांगिओ कऽ खा लेब।”
सुगापटीवालीक बात सुनि बौकी दीदीक मन थम्हलनि। मन थम्हिते आगूक बेथा-कथा सुनैक इच्छा भेलनि। मुदा वाह रे मिथिलांगना! कठिन-सँ-कठिन दुख-पीड़ाक बोझ माथमे समेटि रखने रहै छथि, मुदा पति वा परिवारक बीच नहियेँ राखब नीक बुझै छथि। ओना नीको तँ अछिए। पुरुख हुअए आकि नारी, जँ अपन दुख-पीड़ाक निराकरणक ओरियान अपने करए तँ ओ घीओसँ चिक्कन बाट चलब भेल। मुदा जँ ने अपने करी आ ने परिवारक बीच राखी तँ ओ दुखद जरूर भेल। बौकी दीदी बजली-
“कनियाँ, कीदैन कहलहक जे बड़का अकाल?”
‘बड़का अकाल’ सुनि सुगापटीवाली चौंक गेलि। चौंक ई गेलि जे हवा-विहाड़िकेँ लोक अबितो देखैए आ जाइतो देखैए। मुदा भेल केतौ आ बजरि गेल अपना ऊपर। हजारो-लाखो बीघाक गाछी-कलम नै फड़ल, किसानक साल भरिक उपज मारल गेल। अपन तँ किछु ने नोकसान भेल, मुदा तँए कि जिनगी नै मारल गेल? अपने नै परिवारो समाजोक जिनगी तँ मारले गेल अछि। भोरे-भोरे सकाल-अकालक चर्च लाधब नीक नै। ई तँ दुकाल-तिकालक विषय छी। मुदा बैकीओ दीदी रगड़ाह तँ छथिए। रगड़ि कऽ सुनबे करती। विचित्र स्थिति देखि सुगापटीवाली बाजलि-
“दीदी, दुख-बेथा कि केतौ पड़ाएल जाइए, अभावी लोकक तँ भावीए छिऐ किने। अखनि भिनसुरका समए छी, जँ पथिया बिका जाएत तँ बालो-बच्चा आ अपनो सबहक मुँहमे जाबी नै लगत। बेचि कऽ घुमैबेर खेबो करबनि आ अकालोक किरदानी सुना देबनि।”
सुवापटीवालीक विचार बौकी दीदीकेँ जँचलनि। मुदा तैयो मनमे तेहेन बिसबिसी धेने रहनि जे पनचैती तँ मानै छी मुदा खुट्टा गाड़ब अहीठाम। फेर दोहरबैत बौकी दीदी पुछलखिन-
“कनियाँ, छाहोँ-छुँह जे कहि देने रहबऽ किने तँ अपनो विचारब आ तोरोसँ सविसतर पछाति सुनि लेब।”
बौकी दीदीक रगड़ देखि सुगापटीवाली बाजलि-
“दीदी, ऐबेर आम नै फड़ने, महिना दिनक आमो खेनाइपर आफत भऽ गेल आ रोजगारो चलि गेल। चारिटा पेटी, चारिटा कारा आ चारिटा कैमचीसँ एकटा टोकरी बनि जाइए। भरि दिनमे चालिस-पचासटा बना लइ छेलौं। दिन-राति काज पसरल रहै छल। रातिके डिबिया लेसि कऽ खाइबेर तक काज चलै छल। टोकरी दामक संग-संग किसानो आ वेपारीओ तेते पाकल आम दइ छल जे सबतूर खेबो करै छेलौं। से ऐबेर नै भेल।”
बौकी दीदीकेँ सेहो तीन बीघा गाछी-कलम। ओना परिवारक हिसावसँ बौकी दीदीकेँ बेसी गाछी-कलम छन्हि मुदा किसानी जिनगीमे सभ रंगक खेतीक अपन महत् छै। करताइत दुआरे बौकी दीदीकेँ बेसी-गाछी कलम छन्हि। सुगापटीवालीक सूर-मे-सूर मिलबैत बौकी दीदी बजली-
“कनियाँ, बिनु रहनौं जेहने तोहर भाग तेहने अपनो भाग ने भऽ गेल! तहिना रहने अपनो भाग आ तोरो एक रंग भेल किने। हमहींटा किए, जखनि हजारो-लाखो किसान छातीमे मुक्का मारि जीविते छथि, आ तोँ की मरि जेबह। समए केतौ दूर चलि गेल। फेर आम फड़त, तोहर टोकरीक धंधा चलबे करतह। भेल तँ बीचमे किछु दिन, तइले अनेरे सोग-पीड़ा मनमे किए रखने छल। बिसरि जाह।”
बौकी दीदीक बात सुनि सुगापटीवालीक करिछौंह मुँह ललिया गेल। पथिया माथपर उठा सुगापटीवाली गाम दिस डेग बढ़ौलक।
¦¦¦
२४ जुन २०१४
Subscribe to: Post Comments (Atom)